text:
“Onla Kayo . . . tan Ibangat Yo Iray Totoo ed Amin a Nasyon Pian Magmaliw Iran Disipulok”
“Onla kayo . . . tan ibangat yo iray totoo ed amin a nasyon pian magmaliw iran disipulok, a bautismoan yo ra . . . , ya ibangat yo ran mangunor ed amin ya ingganggan kod sikayo.”—MAT. 28:19, 20.
1, 2. Anto ray onlesan tepet nipaakar ed imbaga nen Jesus diad Mateo 24:14?
BALANGLAN ondengel odino onsumpa iray totoo, maslak et bidbiren dan Saray Tasi nen Jehova et kabkabat ed panagpulong a kimey da. Ompan wala ni ingen iray akatongtong yod ministeryo ya angibagan ag-ira onabobon ed saray papanisiaan tayo balet rerespetoen da tayo lapud kimey tayo. Singa amta tayo la, impasakbay nen Jesus a say maong a balita na Panarian et nipulong ed interon dalin. (Mat. 24:14) Balet panon tayon amta ya say kimey a gagawaen tayo so kasumpalan na impropesiya nen Jesus? Kasin mapalakbat itayo no isipen tayon sikatayo so manggagawa ed sayan kimey?
2 Iisipen na dakel a relihyon ya ipupulong day Ebanghelyo odino maong a balita. Balet, kaslakan et gagawaen da labat itan diad personal ya testimonya, diad misa, odino diad programa panamegley na TV odino Internet. Saray arum et ibabaga dan gagawaen da itan panamegley na charity odino itutulong dad pangitaryay tambal tan edukasyon parad komunidad. Kasin nagagawaan da so pagagawa nen Jesus ed saray disipulo to?
3. Base ed Mateo 28:19, 20, anto so apatiran bengatla a nepeg ya gawaen na saray patumbok nen Jesus?
3 Kasin saray disipulo nen Jesus et basta labat manalagar na totoo ya ondagod sikara? Andin balot! Kayari ton inmoli, oniay imbaga nen Jesus ed saray nilasus ya disipulo to: “Onla kayo sirin tan ibangat yo iray totoo ed amin a nasyon pian magmaliw iran disipulok, a bautismoan yo ra . . . , ya ibangat yo ran mangunor ed amin ya ingganggan kod sikayo.” (Mat. 28:19, 20) Wala sirin so apatiran kaukolan ya gawaen. Nepeg tayo ran ibangat pian magmaliw iran disipulo, bautismoan ira, tan ibangat iran mangunor ed saray ganggan nen Jesus, balet anto ni kaukolan ya gawaen tayon unona? Kuan nen Jesus: “Onla kayo”! Oniay imbaga na sakey ya iskolar na Biblia nipaakar ed satan a ganggan: “Kada mananisia et kaukolan ya ‘onla,’ balanglan ombaliw ed karsada odino diad dayat.”—Mat. 10:7; Luc. 10:3.
4. Antoy gawaen na saray “sumisigay na totoo”?
4 Kasin say tutukoyen nen Jesus et saray sagpot na kada sakey ya patumbok to, odino sakey ya organisadon kimey pian ipulong so maong a balita? Lapud agnayarian na saksakey a too so onla ed “amin a nasyon,” kaukolan so organisadon pansagpot na dakel pian nagawaan iyan kimey. Impanengneng nen Jesus ya dakel so kaukolan ya mankimey sanen inimbitaan to ray disipulo to pian magmaliw a “sumisigay na totoo.” (Basaen so Mateo 4:18-22.) Say klase na panagsigay ya tutukoyen to et aliwan saksakey a toon manbabanwit ya akayurong labat a manaalagar na sira ya napatitan. Imbes, kaukolan ya usaran itan na iket—sakey itan ya matrabahon kimey, tan kaukolan ya dakel so mantutulongan pian nagawaan itan.—Luc. 5:1-11.
5. Anto ray apatiran tepet ya kaukolan tayon ebatan, tan akin?
5 Pian naamtaan no siopa ray mangipupulong ed maong a balita natan bilang kasumpalan na propesiya nen Jesus, kaukolan tayon ebatan irayan apatiran tepet:
Anton mensahe so nepeg ya ipulong?
Antoy nepeg ya motibo tayo ed panggawad sayan kimey?
Anto ran paraan so nepeg ya gawaen?
Panon kalaknab tan kabayag so nepeg a panggawad sayan kimey?
Say ebat ed saratan et makatulong pian naamtaan tayo no siopa ray manggagawa ed sayan kimey ya manangisalbay bilay tan napabiskeg met so determinasyon tayon manseet ed sayan kimey.—1 Tim. 4:16.
ANTON MENSAHE SO NEPEG YA IPULONG?
6. Akin et matalek ka ya dugan mensahe so ipupulong na Saray Tasi nen Jehova?
6 Basaen so Lucas 4:43. Impulong nen Jesus so “maong a balita na Panarian,” tan iilaloan ton gawaen met itan na saray disipulo to. Anton grupo na totoo so mangipupulong ed satan a mensahe diad “amin a nasyon”? Malinew so ebat—Saray Tasi nen Jehova labat. Anggan saray onsusumpa et bibidbiren da itan. Alimbawa, aminsan et imbaga na sakey a misioneron pari ed sakey a Tasi ya dakdakel lan bansa so nanayaman to tan tinepetan to iray Tasi ed saratan ya bansa no anton mensahe so ipupulong da. Antoy inyebat dad sikato? Inkuan na pari: “Makulangkulang iran amin ta pareparehoy ebat da: ‘Say maong a balita na Panarian.’” Balet aliwan “makulangkulang” iraman ya Tasi, noagta nankakasakey ira ed ibabaga ra, ta ontan so nepeg ya gawaen na saray tuan Kristiano. (1 Cor. 1:10) Tan iyaabawag da so mensahe na Say Panag-bantayan Mangipapalapag na Panarian nen Jehova. Sayan magasin et wala lad 254 a lenguahe tan ngalngali 59 milyon a kopya so niyiimprinta ed kada isyu, kanian satan so magasin a sankalaknaban ya nibubunog ed interon mundo.
7. Panon tayon amta ya saray pari odino pastor na Kakristianoan et agda ipupulong so dugan mensahe?
7 Saray pari odino pastor na Kakristianoan et agda ipupulong so Panarian na Dios. No tutukoyen da so Panarian, kaslakan ed sikara et ibabaga ran sakey itan ya liknaan odino kipapasen na puso na sakey a Kristiano. (Luc. 17:21) Agda tutulongan iray totoo ya natalosan a say Panarian na Dios et sakey a gobierno ed tawen tan si Jesu-Kristo so Manuley, ya satan so solusyon ed amin a problema na totoo, tan asingger lan ekalen na satan so amin ya kaugsan ed sayan dalin. (Apo. 19:11-21) Mas labay dan nodnonoten si Jesus no Krismas tan Easter (odino, Piesta na Inkioli). Mapatnag ya agda amta no antoy gawaen nen Jesus bilang say balon Manuley ed dalin. Lapud agda amta so mensahe ya nepeg da komon ya ipulong, agla pankelawan no akin ya agda met amta no antoy nepeg ya motibo ed panggawad sayan kimey.
ANTOY NEPEG YA MOTIBO TAYO ED PANGGAWAD SAYAN KIMEY?
8. Anton makapuy a motibo so nepeg ya paliisan nipaakar ed panagpulong?
8 Anto so nepeg ya motibo tayo no manpupulong tayo? Aliwan pian mankolekta na kuarta tan mangipaalagey na ankabli iran bilding. Imbaga nen Jesus ed saray disipulo to: “Inawat yon anggapoy bayar, iter yon anggapoy bayar.” (Mat. 10:8) Say Salita na Dios et agnepeg ya pannegosyoan. (2 Cor. 2:17, paimanod leksab.) Saray mangipupulong ed mensahe et agda nepeg ya anapey pinabangan da ed kimey ya gagawaen da. (Basaen so Gawa 20:33-35.) Anggano wala iyan malinew ya instruksion, akapokus so maslak ya relihyon ed pankolektay kuarta odino ed panggaway paraan pian makalmo ray kuarta. Kaukolan dan sueldoan iray pari odino pastor da, pati saray amayamay ya empleyado na simbaan. Dakel ed saray pari odino pastor na Kakristianoan et akatipon na dakel a kayamanan.—Apo. 17:4, 5.
9. Panon ya ipapanengneng na Saray Tasi nen Jehova ya duga so motibo ra ed panagpulong a kimey?
9 Antoy rekord na Saray Tasi nen Jehova nipaakar ed panagkolekta? Say kimey da et susuportaan na boluntaryo iran donasyon. (2 Cor. 9:7) Ag-ira mankokolektay kuarta diad Kingdom Hall odino diad saray kombension da. Anggaman ontan, nen imbeneg labat ya taon, 1.93 bilyon ya oras so inusar na Saray Tasi nen Jehova ed panangipulong na maong a balita tan akapangikondukta ira na masulok a siameran milyon ya libren panagaral na Biblia kada bulan. Makapakelaw ta anggaman ag-ira babayaran ed pankikimey da, malikeliket ira ya suportaay sarili ra. Oniay imbaga na sakey a researcher nipaakar ed kimey na Saray Tasi nen Jehova: “Say manunan kalat et say pampulong tan pambangat. . . . Anggapoy pari o pastor, kanian baleg so natitipid.” Anto sirin so motibo tayo ed panggawad sayan kimey? Simpli labat, maliket tayon gagawaen iya lapud inaro tayo si Jehova tan saray kapara tayon too. Sayan mabulbulos ya espiritu et kasumpalan na propesiya ed Salmo 110:3. (Basaen.)
ANTO RAN PARAAN SO NEPEG YA GAWAEN?
10. Anto ran paraan na panagpulong so ginawa nen Jesus tan saray disipulo to?
10 Anto ran paraan so ginawa nen Jesus tan saray disipulo to pian nipulong so maong a balita? Linma rad saray totoo inerman so pakalmoan ed sikara—diad saray matoon lugar tan ed kabkaabungan. Kaibad panagpulong a kimey so pananap ed saray makanepegan diad kaabungan. (Mat. 10:11; Luc. 8:1; Gawa 5:42; 20:20) Sayan mauksoy a paraan et pakapatnagay agpanaglabi.
11, 12. No nipaakar ed panangipulong na maong a balita, antoy pandumaan na Kakristianoan tan saray totoo nen Jehova?
11 Kasin nagagawaan iya na saray relihyon na Kakristianoan? Andi, ta kaslakan ya membro na relihyon et ipapabtang da lad saray suesueldoan dan pari so panagpulong. Balet imbes ya magmaliw a “sumisigay na totoo,” mas interesado iray pari o pastor na Kakristianoan ya pansiansiaen iray “sira” ya wala lad sikara. Tua, no maminsan et wala met iray pari o pastor ya mangigapoy sakey a klase na panag-ebanghelyo. Alimbawa, kagapoy taon 2001, oniay imbaga nen Pope John Paul II ed sakey a sulat: “Diad apalabas iran taon, aminpigak lan impaseseg so balon panag-ebanghelyo. Uliten ko lamet natan . . . Kaukolan ya aligen tayo so mandarlang ya seseg nen Pablo ya angikuan: ‘Pakaskasi ak la no agko ipulong so Ebanghelyo.’” Intuloy ya inkuan na papa ya sayan misyon et “agnayarin ipabtang ed saray ‘eksperto’ labat noagta responsabilidad iya na amin ya membro na Totoo na Dios.” Balet pigara kasi so kinmiwas ed sayan kerew na papa?
12 Kumusta balet iray Tasi nen Jehova ey? Sikara labat so mangipupulong ya manuuley lay Jesus bilang Ari manlapu la nen 1914. Ingganggan iya nen Jesus kanian talagan importante ed sikara so panagpulong a kimey. (Mar. 13:10) Inkuan na libron Pillars of Faith—American Congregations and Their Partners: “Parad saray Tasi nen Jehova, mas importante so panagpulong a kimey nen say antokaman ni.” Onia ni insulat na autor na satan a libro nipaakar ed imbaga na sakey a Tasi: “No walay naeerasan, maer-ermen, tan mansasakit, panggugunaetan day ontulong, . . . balet agdan balot lilingwanan a say manunan kimey da et say pangipasabi na espiritual a mensahe nipaakar ed onsabin anggaan na mundo tan say kaimportantian na kilalaban.” Tuloytuloy nin ipapasabi na Saray Tasi nen Jehova itan ya mensahe, tan aaligen da iray paraan ya ginawa nen Jesus tan saray disipulo to.
PANON KALAKNAB TAN KABAYAG SO NEPEG A PANGGAWAD SAYAN KIMEY?
13. Panon kalaknab so panagpulong a kimey?
13 Indeskribe nen Jesus so kalaknab na panagpulong a kimey diad samay imbaga ton say “maong a balita na Panarian et nipulong ed interon dalin.” (Mat. 24:14) Saray disipulo et tugyopen na “totoo ed amin a nasyon.” (Mat. 28:19, 20) Kanian kaukolan so pankimey ed interon mundo.
14, 15. Antoy mamaneknek ya susumpalen na Saray Tasi nen Jehova so propesiya nen Jesus no nipaakar ed kalaknab na kimey? (Nengnengen so litratod gapo na artikulo.)
14 Pian natalosan tayo no panon ya susumpalen na Saray Tasi nen Jehova so propesiya nen Jesus nipaakar ed kalaknab na panagpulong a kimey, pantongtongan tayo so pigaran impormasyon. Walay manga 600,000 ya pari odino pastor ed nanduruman relihyon diad United States ya kawalaan na manga 1,200,000 a Tasi nen Jehova. Diad interon mundo, walay masulok labat ya 400,000 ya pari na saray Katoliko. Natan, imanoen so bilang na saray Tasi ya mangipupulong ed mensahe na Panarian. Diad interon mundo, manga 8 milyon ya ministro so boluntaryon manpupulong ed saray totoo diad 240 ya bansa. Agaylan makapakelkelaw ya kimey so nagagawaan tayo, tan amin itan et parad kirayewan tan kigloriaan nen Jehova!—Sal. 34:1; 51:15.
15 Bilang Tasi nen Jehova, labay tayon ipasabi so maong a balita ed mas dakel ya totoo anggad posible antis ya onsabi so anggaan. Nikaduma itayo lapud gagawaen tayon kimey ya pangipapatalos tan pangipapalapag ed saray literaturan base ed Biblia. Minilyon ya libro, magasin, tract, tan imbitasyon parad kombension tan Memoryal so libren ibubunog. Wala ray nanduruman publikasyon ya apawala tayo ed masulok lan 700 a lenguahe. Masulok ya 200 milyon a kopya na Balon Mundo a Patalos na Masanton Kasulatan so nipalapag ed masulok ya 130 a lenguahe. Nen imbeneg labat ya taon, walay nipalapag tayon manga 4.5 bilyon ya literaturan base ed Biblia. Diad official website tayo, nanengneng iray impormasyon ya wala ed masulok ya 750 a lenguahe. Wala ni kasi arum ya grupo na saray ministro ya manggagawa na onian kimey?
16. Panon tayon amta ya say espiritu na Dios et walad Saray Tasi nen Jehova?
16 Anggad kapigan a mantultuloy so nipasakbay a panagpulong a kimey? Imbaga nen Jesus ya sayan kimey ed interon mundo et mantultuloy anggad kaunoran iran agew, “insan onsabi so anggaan.” Wala ni kasi arum a relihyon ya tuloytuloy a mangipupulong ed maong a balita legan na sarayan kaunoran ya agew? Nayarin ibaga na arum ya nakatongtong tayod ministeryo ya: “Walad sikami so masanton espiritu, balet sikayo so manpupulong.” Balet agta say pakapansusungdo tayo ed sayan kimey et ebidensya ya walad sikatayo so espiritu na Dios? (Gawa 1:8; 1 Ped. 4:14) No maminsan, wala ra met so relihyon ya sasalien day manpulong ya singa gagawaen na Saray Tasi nen Jehova, balet kaslakan et ontutunda lanlamang ira. Say arum et mibibiang ed ibabaga ran panagmisionero diad loob na pigaran panaon insan ompawil lanlamang ira ed datin kabibilay da. Say arum et sasalien da ni ingen so mankabkaabungan, balet antoy ipupulong da ey? Say ebat ed satan ya tepet et mangipanengneng ya agda nagagawaan so kimey ya inggapo na Kristo.
SIOPAN TALAGA SO MANGIPUPULONG ED MAONG A BALITA NATAN?
17, 18. (a) Akin et segurado itayo ya Saray Tasi nen Jehova labat so mangipupulong natan ed maong a balita na Panarian? (b) Akin et tuloytuloy tayon nagagawaan iyan kimey?
17 Siopa sirin so talagan mangipupulong ed maong a balita na Panarian natan? Mataletalek itayon mangibaga ya: “Saray Tasi nen Jehova!” Akin et mataletalek itayo ey? Lapud ipupulong tayo so dugan mensahe, say maong a balita na Panarian. Diad iyaakar tayod saray totoo, gagawaen tayo iray dugan paraan. Manpupulong tayo a walaay dugan motibo, salanti, lapud panangaro, aliwan pian makalmoy kuarta. Say kimey tayo et malaklaknab, sasabien tayoy totoo ed amin ya nasyon tan lenguahe. Tan itultuloy tayon gawaen iyan kimey, ya ag-itayon balot ontunda diad ilabas na saray taon, anggad onsabi so anggaan.
18 Talagan pankelkelawan tayo so nagagawaan na saray totoo na Dios ed sarayan makapalikliket a panaon ya pambibilayan tayo. Balet panon a nagmaliw ya posible irayan amin? Ebatan iya nen apostol Pablo ed sulat to ed saray taga Filipos: “Say Dios so mamapabiskeg ed sikayo, ya iiter tod sikayo so panlabay tan pakayarin onkiwas, a saya et panliliketan to.” (Fil. 2:13) Komon ta tuloytuloy itayon pabiskegen na maaron Ama tayo legan tayon gagawaen so sankaabigan tayo tan sigpot tayon susumpalen so ministeryo tayo.—2 Tim. 4:5.


c: text/html

text:
TEPET 2
Panon mon nakabat so Dios?
“Sayan libro na Ganggan et agnepeg ya onarawi ed sangim, tan nepeg mon basaen a makalna ed agew tan labi, pian maalwar mon nagawaan so amin a nisulat ed saya; diad ontan et ontalona ka ed dalan mo, tan onkiwas kan walaay karunongan.”
“Intuloy dan binasa a maksil so libro, say Ganggan na tuan Dios, a malinew dan ipapaliwawa tan ibabaga ray kabaliksan na satan; kanian tinulongan da ray totoo a natalosan so ibabasa.”
“Maliket so toon agmanaakar unong ed simbawa na mauges . . . , imbes, say panliliketan to et say ganggan nen Jehova, tan babasaen ton makalna so ganggan To diad agew tan labi. . . . Amin a gawaen to et onaligwas.”
“Batik si Felipe a binansagan to itan tan nadngel ton babasaen a maksil na eunoko so libro nen propeta Isaias, tan inkuan to: ‘Natatalosan moy babasaen mo?’ Inkuan to: ‘Panon kon natalosan no anggapoy mangipaliwawa ed siak?’”
“Saray agnanengneng a kualidad to, salanti, say andi-anggaan a pakapanyari tan inka-Dios to, et sankanengneng manlapu la nen pinalsa so mundo, lapud naaamtaan iratan ed panamegley na saray pinalsa, kanian anggapoy nibaraan da.”
“Nodnonot mo irayan bengatla; iyulom iraya, pian nanengneng na amin a totoo so iyaaligwas mo.”
“Nonoten tayoy sakey tan sakey pian makapansasagyatan itayo a mangaro tan manggaway maabig iran kimey, ya agtayo papaulyanan so pantitipon tayo.”
“No walad sikayo so kulang na karunongan, mantultuloy komon ya onkerew ed Dios, ta sikatoy mabunlok a mangiiter ed amin tan agmamabalaw, tan niiter itan ed sikato.”

robotstxt: allowed

filter: keep


text:
KAPITULO 2
Malinis a Konsiensia ed Arap na Dios
“Pansiansia yon malinis so konsiensia yo.”—1 PEDRO 3:16.
1, 2. Akin et kaukolan ya walay mangigiya ed sikatayo no agtayo kabisado so sakey a lugar? Anton giya so inter nen Jehova ed sikatayo?
ISIP mo pan manaakar ka ed maawa-awang ya desierto. Manguuman-uman so itsura na kaliberliber mo legan ya onsisiplog ed kabueran so maksil ya dagem ed nanduruman direksion. Ompan nabalang ka. Panon mon naamtaan no iner so arapen mo? Kaukolan ya walay too o bengatlan mangigiya ed sika. Nayarin sakey ya compass, say agew tan saray bitewen, mapa, GPS (Global Positioning System), odino sakey a toon kabisado to itan ya desierto. Importante ya walay mangigiya ed sika, ta no dugay dalanan mo, agka narisgo.
2 Amin tayo et dakel so aarapen tayon subok ed bilay, tan no maminsan et singa agtayo la amtay gawaen tayo. Balet pian walay giya tayo, inikdan nen Jehova so kada sakey ed sikatayo na konsiensia. (Santiago 1:17) Pantongtongan tayo no anto so konsiensia tan no panon itan ya makatulong ed sikatayo. Insan tayo aralen no panon tayon ipasal so konsiensia tayo, no akin ya nepeg tayon ikonsidera so konsiensia na arum, tan no panon ya magmaliw a mas maliket so bilay tayo no malinis so konsiensia tayo.
ANTO SO KONSIENSIA TAN PANON ITAN YA MAKATULONG ED SIKATAYO?
3. Anto so konsiensia?
3 Say konsiensia et marakdakep a regalo ya nanlapud si Jehova. Satan et nisipor ed sikatayo ya pakatebek pian nibiig so duga tan aliwa. Say Griegon salita ya inusar ed Biblia parad “konsiensia” et mankabaliksan na “pikakabat ed sarili.” No onggagana so konsiensia tayo, ontulong itan pian nausisa so tuan inkatoo tayo. Tulongan itayo na satan pian magmaliw itayon matua ed saray sankaaraleman ya nononoten tan nalilikna tayo. Igiya itayo na satan ya manggaway duga tan iyarawi to itayo ed panggaway aliwa. Tan lapud satan et maliket tayo no dugay desisyon tayo odino nakonsiensia itayo no aliway ginawa tayo.—Nengnengen so Kaaruman ya Impormasyon 5.
4, 5. (a) Antoy agawa nen imbaliwala di Adan tan Eva so konsiensia ra? (b) Anto ray alimbawa ed Biblia ya mangipapanengneng no panon ya onggagana so konsiensia?
4 Kada sakey ed sikatayo et sarag tayon pilien no kasin dengelen tayoy konsiensia tayo odino andi. Pinili nen Adan tan Eva ya agdengelen so konsiensia ra, tan lapud satan et nankasalanan ira. Insan kayari na satan et akonsiensia ira, balet atrasado la. Sinumlang da la so Dios. (Genesis 3:7, 8) Anggano perpekto so konsiensia dan dua tan amta ran aliwa no agda unoren so Dios, pinili dan ibaliwala so konsiensia ra.
5 Duma balet so ginawa na dakel ya totoon aliwan perpekto ta dinengel day konsiensia ra. Si Job et sakey a maong ya alimbawa. Lapud duga iray desisyon to, nibaga ton: “Agak kondenaen na pusok legan a mabilay ak.” (Job 27:6) Nen binitla nen Job so ‘puso’ to, say tutukoyen to et say konsiensia to, say pakatebek to ya ibiig so duga tan aliwa. Balet diad si David et wala ray pankanawnawa ya imbaliwala to so konsiensia to tan agto inunor si Jehova. Kayari na satan et akonsiensian maong tan “agonigon so puso” to. (1 Samuel 24:5, paimanod leksab) Diad saman et onggagana so konsiensia nen David tan ibabaga na satan ya aliwa so ginawa to. No dengelen toy konsiensia to, napaliisan to lan uliten so kasalanan ya ginawa to.
6. Akin et nibaga tayon say konsiensia et regalo ya inter na Dios?
6 Anggan saray totoo ya agda kabat si Jehova et amta da met ya ibiig so duga ed aliwa. Ibabaga na Biblia: “Diad kanonotan da et balanglan sikaray nankasalanan odino agnankasalanan.” (Roma 2:14, 15) Singa bilang, amta na maslak a totoo ya mauges so mamatey odino mantakew. Anggano agda nalilikas, diad tua et dedengelen day konsiensia ra—say inter nen Jehova ed sikara ya nisipor a pakatebek ya ibiig so duga tan aliwa. Tutumboken da met iray prinsipyo na Dios, odino saray manunan katuaan ya inter nen Jehova pian makapanggawa tayo na saray dugan desisyon.
7. Akin ya no maminsan et aliwa so idikta na konsiensia tayo?
7 Balet no maminsan et aliwa so idikta na konsiensia tayo. Singa bilang, nayarin naapektoan itan na agperpekton kanonotan tan liknaan tayo, tan lapud satan et itonton to tayon manggaway aliwa. Say malinis a konsiensia et aliwan automatiko. (Genesis 39:1, 2, 7-12) Kaukolan itan ya ipasal. Pian nagawaan tayo itan, iikdan itayo nen Jehova na masanton espiritu tan saray prinsipyo na Biblia. (Roma 9:1) Nengnengen tayo no panon tayon nipasal so konsiensia tayo.
PANON TAYON NIPASAL SO KONSIENSIA TAYO?
8. (a) Panon ya naimpluensyaan na liknaan tayo so konsiensia tayo? (b) Antoy nepeg tayon itepet ed sarili tayo antis tayon manggaway desisyon?
8 Iisipen na arum ya dedengelen day konsiensia ra no uunoren day liknaan da. Iisipen da ya sarag dan gawaen so amin ya labay da basta maliket ira. Balet aliwan perpekto so liknaan tayo tan nayarin napalikdo itayo na satan. Mapuersa so liknaan tayo tan sarag na satan ya impluensyaan so konsiensia tayo. Oniay ibabaga na Biblia: “Say puso et agnapanmatalkan nen say antokaman a bengatla tan desperado. Siopay makatebek ed satan?” (Jeremias 17:9) Kanian nayarin isipen tayo ya duga so sakey a bengatla anta aliwa manaya. Singa bilang, antis ya nagmaliw a Kristiano si Pablo, grabe so impamairap tod saray totoo na Dios tan inisip to ya duga so gagawaen to. Say amta to et malinis so konsiensia to. Balet onia lanlamang so imbaga to: “Say manguusisa ed siak et si Jehova.” (1 Corinto 4:4; Gawa 23:1; 2 Timoteo 1:3) Nen naamtaan nen Pablo no antoy nalilikna nen Jehova ed gagawaen to, atalosan to ya kaukolan toy manguman. Malinew sirin ya antis tayon gawaen so sakey a bengatla, nepeg tayon tepetan so sarili tayo, ‘Antoy labay nen Jehova ya gawaen ko?’
9. Antoy kabaliksan na itakot ed Dios?
9 No inarom so sakey a too, agka manggawa na panermenan to. Inaro tayoy Jehova kanian agtayo manggawa na antokaman ya mamaermen ed sikato. Nepeg ya talagan antakot tayon napaermen si Jehova. Balibali so alimbawa nen Nehemias ed satan. Agto inusar so posisyon to bilang gobernador pian manpayaman. Akin? Impaliwawa to ya say rason et ‘lapud takot tod Dios.’ (Nehemias 5:15) Aglabay nen Nehemias so manggawa na antokaman ya panermenan nen Jehova. Singa si Nehemias, antakot tayo met ya napaermen si Jehova diad panggawa tayoy mauges. Pian naamtaan tayo no anto ray mamaliket ed si Jehova, nepeg tayon basaen so Biblia.—Nengnengen so Kaaruman ya Impormasyon 6.
10, 11. Anto ran prinsipyo na Biblia so makatulong ed sikatayo ya manggaway dugan desisyon nipaakar ed alak?
10 Singa bilang, nayarin kaukolan a mandesisyon so sakey a Kristiano no kasin oninum na alak odino andi. Anto ran prinsipyo so makatulong ed sikato pian makapanggaway dugan desisyon? Nia ray pigara: Ag-isesebel na Biblia so iyinum na alak. Diad tua, nabasa ditan ya say alak et regalo na Dios. (Salmo 104:14, 15) Balet imbaga nen Jesus ed saray papatumbok to ya ag-ira nepeg ya mibiang ed “alabas a panag-inum.” (Lucas 21:34) Tan imbaga nen apostol Pablo ed saray Kristiano ya paliisan day “mabanday a panliliket tan panagbuanges.” (Roma 13:13) Imbaga to ya saray buanges et “agda natawir so Panarian na Dios.”—1 Corinto 6:9, 10.
11 Nayarin itepet na sakey a Kristiano ed sarili to: ‘Panon kaimportante ed siak so alak? Kasin kaukolan ko itan pian narelaks ak? Kasin oniinum ak na alak pian onkasil so liknaan ko? Kasin nakontrol koy karakel tan kabetbet na iyinum ko? * Kasin maliket ak ya nakaiba iray kakaarok anggano anggapoy alak?’ Sarag tayon kerewen so tulong nen Jehova pian makapandesisyon tayoy duga. (Basaen so Salmo 139:23, 24.) No ontan so gawaen tayo, ipapasal tayoy konsiensia tayo ya magmaliw a malikas ed saray prinsipyo na Biblia. Balet aliwan satan labat, nengnengen tayo.
NO AKIN YA IKONSIDERA TAYOY KONSIENSIA NA ARUM
12, 13. Akin ya nayarin duma so konsiensia tayo ed konsiensia na arum? Antoy gawaen tayo ed sarayan pandurumaan?
12 Aliwan parepareho so konsiensia tayo. Nayarin iyabuloy na konsiensiam ya gawaen so sakey a bengatla ya agnaako na konsiensia na arum. Singa bilang, ompan labay moy oninum na alak balet ta aglabay na kaibam. Akin et nayarin mandumaan so panmoria na duaran too ed saya?
13 Say panmoria na sakey a too nipaakar ed sakey a bengatla et kaslakan ya naimpluensyaan na pasen ya binalegan to, no antoy panmoria na pamilya to, say sarilin eksperiensya to ed bilay, tan arum ni. No nipaakar ed alak, ompan mandesisyon so sakey ya aglan balot oninum na alak lapud nensaman et nairapan a maong ya kontrolen so kakainum to. (1 Arari 8:38, 39) Kanian no inopresian moy alak so sakey balet agto labay, antoy reaksion mo? Kasin nasakitan ka? Kasin ipasoot mo? Kasin tepeten mo ni no akin ya agto labay? Andi, lapud rerespetoen moy konsiensia to.
14, 15. Anton situasyon so linmesa ed panaon nen Pablo? Anton maabig ya simbawa so imbaga nen Pablo?
14 Diad panaon nen apostol Pablo, walay linmesan situasyon a mangipanengneng ya nandurumaan so konsiensia. Arum ed saray karne ya ilalako ed tindaan et inusar diad palson panagdayew tan inyapay ed saray idolo. (1 Corinto 10:25) Ag-inisip nen Pablo ya mauges ya saliwen tan kanen iratan ya karne. Parad sikato, amin ya naakan et nanlapud si Jehova. Balet ag-itan naako na konsiensia na saray arum ya agagi a datin mandadayew ed idolo. Parad sikara, agnayarin kanen itan ya karne. Kasin inisip nen Pablo ya: ‘Agak balet nakokonsiensia. Walay kanepegan kon kanen no antoy labay ko’?
15 Aliwan ontan so inisip nen Pablo. Importantin maong ed sikato so liknaan na agagi to kanian mabulos ton insakripisyo so kanepegan to. Imbaga nen Pablo a nepeg ya “agtayo papaliketen so sarili tayo.” Insan to inyarum: “Ta anggan say Kristo et agto pinaliket so sarili to.” (Roma 15:1, 3) Singa si Jesus, mas importante ed si Pablo so liknaan na arum nen say sarili to.—Basaen so 1 Corinto 8:13; 10:23, 24, 31-33.
16. Akin et agtayo nepeg ya ukomen so agi tayo ed saray bengatlan naako na konsiensia to?
16 Balet panon to no naako na konsiensia na sakey ya agi so bengatlan parad sikatayo et aliwa? Kaukolan tayoy manalwar pian agtayo magmaliw ya makritiko tan ipasoot tayon duga itayo balet aliwa so agi tayo. (Basaen so Roma 14:10.) Inter nen Jehova ed sikatayo so konsiensia pian ukomen tayoy sarili tayo, aliwan pian ukomen so arum. (Mateo 7:1) Agtayo labay ya pansengegan na inkaapag-apag ed kongregasyon iray personal ya panlabayan tayo. Imbes, manggagawa tayoy paraan pian nipaseseg so panangaro tan pankakasakey.—Roma 14:19.
NATULONGAN ITAYO NA MALINIS A KONSIENSIA
17. Antoy agawa ed konsiensia na arum?
17 Oniay insulat nen apostol Pedro: “Pansiansia yon malinis so konsiensia yo.” (1 Pedro 3:16) Makapaermen ta no ibabaliwala na totoo iray prinsipyo nen Jehova, kalkalna ya agla ra pasakbayan na konsiensia ra. Imbaga nen Pablo ya say ontan ya konsiensia et “agmakalikna a singa tinatakan na ampetapetang a balatyang.” (1 Timoteo 4:2) Asalim ta lay asinit na ampetapetang a balatyang? No nagawa itan, napiglatan so katat mo tan agla makalikna. No say sakey et tuloytuloy ya manggawa na mauges, say konsiensia to et magmaliw ya “agmakalikna” tan onsabi panaon et agla itan onggana.
18, 19. (a) Antoy naaralan tayo no nakokonsiensia o nababaingan itayo? (b) Antoy nayarin gawaen tayo no nakokonsiensia itayo ed kasalanan ya nagbabawian ti la?
18 No nakokonsiensia itayo, nayarin ibabaga na satan ya walay aliwa ya ginawa tayo. Ontulong itan pian naamtaan tayo no antoy ginawa tayon aliwa tan itunda la itan. Labay tayon makaaral ed saray lingo tayo pian agti la iratan naulit. Singa bilang, anggano nankasalanan si Arin David, sikatoy pinakiwas na konsiensia to ya magbabawi. Kabusol to la imay ginawa to tan determinado lan unoren si Jehova. Lapud eksperiensya nen David et sarag ton ibaga ya si Jehova et ‘maomaong tan akaparaan a mamerdona.’—Salmo 51:1-19; 86:5; nengnengen so Kaaruman ya Impormasyon 7.
19 Balet anggano abayag lan nagbabawi so sakey lapud kasalanan ya agawaan to, ompan nakokonsiensia nin siansia ed ginawa to. Nayarin ansakisakit so liknaan na nakokonsiensia tan nalikna ton singa anggapoy kana to. No ontan so naliliknam no maminsan, tandaan mo ya agmo la nauman so agawad apalabas. Balanglan malinew ed sika odino andi no antoy duga tan aliwa nen agawaan mo iman, pinerdona ka la nen Jehova, tan binural to la iray kasalanan mo. Malinis ka la ed arap nen Jehova tan antam ya gagawaen mo lay duga. Nayarin kokondenaen ka ni na pusom, balet oniay ibabaga na Biblia: “Say Dios et mas baleg nen say puso tayo.” (Basaen so 1 Juan 3:19, 20.) Kabaliksan na saya ya say panangaro tan panamerdona nen Jehova et mas mabiskeg nen say pakakakonsiensia o baing ya nalilikna tayo. Makaseguro ka ya pinerdona ka la nen Jehova. No awaten na sakey so panamerdona nen Jehova, ondeen so konsiensia to tan maliket lan manlingkor ed Dios.—1 Corinto 6:11; Hebreo 10:22.
20, 21. (a) Panon kan natulongan na sayan publikasyon? (b) Anton abilidad so inter ed sikatayo nen Jehova? Panon so nepeg ya pangusar tayo ed satan?
20 Natulongan ka na sayan publikasyon ya ipasal so konsiensiam pian pasakbayan tan protektaan ka na satan legan na sarayan mair-irap iran panaon. Ontulong met iya ed sika pian niyaplikam iray prinsipyo na Biblia ed nanduruman situasyon ed bilay mo. Siempre, sayan publikasyon et agmangiter na listaan na saray totontonen no antoy nepeg mon gawaen ed kada situasyon. Uunoren tayo so “ganggan na Kristo” ya akabase ed saray prinsipyo na Dios. (Galacia 6:2) Agtayo ibabaraan ya lapud anggapoy espisipikon ganggan ed sakey a bengatla et sarag tayo lay manggaway mauges. (2 Corinto 4:1, 2; Hebreo 4:13; 1 Pedro 2:16) Imbes, usaren tayoy abilidad tayon mandesisyon a bukor pian ipanengneng so panangaro tayo ed si Jehova.
21 No dalepdepen tayo ray prinsipyo na Biblia tan iyaplika tayo iratan, naaralan tayon usaren so ‘pakayari tayon manebek.’ (Hebreo 5:14) Lapud satan et nipasal so konsiensia tayon igiya itayo diad inagew-agew tan ontulong itan pian mansiansia itayo ed panangaro na Dios.
^ par. 11 Ibabaga na dakel a doktor ya talagan mairap parad saray naadik lad alak ya kontrolen so karakel na inumen da. Kanian bibilinen ira na saray doktor a mas maabig ya agla ran balot oniinum na alak.


text:
Tepetepet na Saray Manbabasa
Siopa so Gog na Magog ya abitlad libro na Ezequiel?
Abayag lan nipapaliwawa ed saray publikasyon tayo ya say Gog na Magog et ngaran ya ontutukoy ed si Satanas a Diablo nen sikatoy nibasileng diad dalin. Satan ya eksplinasyon et imbase ed ibabaga na libro na Apocalipsis ya idaulo nen Satanas a Diablo so pangataki ed saray totoo na Dios diad interon mundo. (Apo. 12:1-17) Kanian inisip ya say Gog et sananey ya mapropetikon ngaran nen Satanas.
Balet, wala ray linmesan tepet ed satan ya eksplinasyon. Akin? Nonoten pa iya: Nen tinukoy so panaon ya atalo si Gog, oniay imbaga nen Jehova nipaakar ed sikato: “Ipakan ta kad amin a klase na manok a managsibar tan ed saray atap ya ayep ed uma.” (Eze. 39:4, NW) Insan inyarum To ni: “Diad saman ya agew et ikdan koy Gog na sakey a ponponan ed Israel . . . Diman da iponpon si Gog tan amin a dakerakel a totoo to.” (Eze. 39:11, NW) No si Satanas so Gog, panon ya naakan na ‘saray manok a managsibar tan na atap ya ayep ed uma’ anta espiritun pinalsa? Panon ya naikdan na “sakey a ponponan” si Satanas diad dalin? Malinew ya ibabaga na Biblia ya ag-iponpon odino kanen si Satanas, noagta ibasileng ed kaaralman diad 1,000 taon.
Naaralan tayon diad sampot na 1,000 taon, ibulos si Satanas manlapud kaaralman, tan “sikatoy ompaway pian palikdoen to iramay nasyon diad apatiran suyok na dalin, say Gog tan Magog, pian tiponen to ira parad guerra.” (Apo. 20:8) Balet panon ya napalikdo nen Satanas si Gog no sikato lanlamang si Gog? Ontan sirin, say “Gog” ya walad propesiya nen Ezequiel odino ed libro na Apocalipsis et ag-ontutukoy ed si Satanas.
Siopa sirin so Gog na Magog? Pian naebatan itan, kaukolan tayon amtaen ed Biblia no siopay onataki ed totoo na Dios. Aglabat ibabaga na Biblia so iyataki na ‘Gog na Magog’ noagta say iyataki met na ‘ari na amianen’ tan say iyataki na “saray arari ed dalin.” (Eze. 38:2, 10-13; Dan. 11:40, 44, 45; Apo. 17:14; 19:19) Kasin ontutukoy iyad nanduruman panangataki? Andi. Malinew ya saksakey ya panangataki so tutukoyen na Biblia balet nanduruma labat so tawag. Akin ya ontan so nibaga tayo? Ibabaga na Biblia ya amin a bansa ed dalin et mibiang ed satan ya sampot a panangataki ya manresulta ed Armagedon.
No aralen tayo irayan teksto ed Biblia nipaakar ed sampot a panangataki ed totoo na Dios, malinew ya say ngaran ya Gog na Magog et ag-ontutukoy ed si Satanas, noagta ed alyansa na saray bansa. Kasin sayan alyansa et idaulo na simbolikon ‘ari na amianen’? Agtayo segurado. Balet nayarin ontan so nagawa no ibase ed samay imbaga nen Jehova nipaakar ed Gog: “Onsabi ka manlapud pasen mo, manlapud sankaarawian a parte ed amianen, sika tan say dakerakel a totoo a kaibam, amin da et akakabayo, sakey a baleg a muyong, sakey a baleg ya armada.”
Onia met so imbaga nen propeta Daniel, ya nambilay diad panaon nen Ezequiel, nipaakar ed ari na amianen: “Sikatoy napagaan ed saray balita manlapud bukig tan manlapud amianen, tan sikatoy ompaway a walaay baleg a sanok pian upoten tan deralen toy dakerakel. Tan ipaalagey to iray tolda ton parad ari diad baetan na baleg a dayat tan say masanton palandey na Dekorasyon; tan onsabi ed sikatoy anggaan to, tan anggapoy ontulong ed sikato.” (Dan. 11:44, 45, NW) Mipara itan ed ibabaga na libro na Ezequiel nipaakar ed saray gawaen na Gog.
Antoy ontumbok ya nagawa kayari na sayan sampot ya panangataki? Oniay imbaga nen Daniel: “Legan na satan a panaon et ontalindeg [diad Armagedon] si Miguel [Jesu-Kristo], say makapadinayew a prinsipe ya akaalagey [manlapu la nen 1914] parad totoom. Tan walay onsabin panaon na gonigon [say baleg a kairapan] ya agnin balot agawa manlapud samay panaon ya impangiletneg ed inmunan nasyon. Tan legan na satan a panaon et makaliktar iray totoom, amin a nisulat ed libro na Dios.” (Dan. 12:1, NW) Sayan gawaen nen Jesus bilang representanti na Dios et nabasa met ed Apocalipsis 19:11-21.
Siopa balet so “Gog tan Magog” ya tutukoyen na Apocalipsis 20:8? Diad unor ya subok ya nagawad sampot na 1,000 taon, saray manrebelde ed si Jehova et gawaen da met imay ginawa na ‘Gog na Magog’
Diad panaaral tayod Salita na Dios, tatalaranan tayo no siopa so magmaliw ya ‘ari na amianen.’ Balet anggan siopa so mangidaulo ed sayan alyansa na saray bansa, naseguro tayo so duaran bengatla: (1) say Gog na Magog tan saray armada to et natalo tan naderal; tan (2) say manuuley lan Ari tayo, si Jesu-Kristo, et iliktar to ray totoo na Dios tan itonton to rad balon mundo ya walaan na kareenan tan tuan kaligenan.


text:
KAPITULO 24
Agbalot Magmaliw a Matakew!
KASIN asalim lay atakewan na antokaman?— Antoy liknaan mo ey?— Siopaman ya angala ed satan et matakew, tan anggapoy malabay ed matakew. Anto kasi isipen mo ed sakey a toon magmaliw a matakew? Kasin sikatoy nianak a matakew?—
Naaralan ta’n nianak iray totoo a makasalanan. Kanian amin tayo so ag-ayadyari. Balet anggapoy nianak a matakew. Say sakey a matakew so nayarin nanlapud maong a pamilya. Saray ateng tan agagi to so nayarin napanpiyaan. Balet lapud panibeg na sakey a too ed saray bengatla a singa say kuarta tan say nasaliw na kuarta et nayarin sikatoy magmaliw a matakew.
Siopa so nibagam a sankaunaan a matakew?— Nonoten ta pa itan. Kabat na Sankamaongan a Managbangat itan a persona sanen sikatoy walad tawen. Satan a matakew et sakey ya anghel. Balet lapud pinalsa na Dios ya ayadyari so amin ya anghel, panon a nagmaliw a matakew itan ya anghel?— Onia’ay, singa naaralan ta ed Kapitulo 8 na sayan libro, labay ton naala so agto kien. Nanonotan mo ni no anto iman?—
Kayarin pinalsa na Dios so inmunan laki tan bii, labay na satan ya anghel a sikatoy dayewen da. Agto kanepegan so panagdayew da. Kien na Dios so panagdayew da. Balet ta inala to itan! Diad impakala to ed si Adan tan Eva a mandayew ed sikato, nagmaliw a matakew so anghel. Sikatoy nagmaliw a Satanas a Diablo.
Antoy makasengeg a magmaliw a matakew so sakey a too?— Say panibeg ed agto kayarian. Sayan panibeg so nayarin ompalalo a managyat ed anggan saray maong a totoo a manggawa na saray mauges a bengatla. No maminsan, saramay totoon nagmaliw a matakew so agbalot magbabawi pian manggawa lamet na maong. Sakey ed sikara et apostol nen Jesus. Say ngaran to et Judas Iscariote.
Amta nen Judas a mauges so mantakew lapud nibangat la ed sikato so Ganggan na Dios sanen sikatoy ugaw ni. Amta to a nansalita so Dios manlapud tawen tan inkuan to ed totoo to: “Agka mantakew.” (Exodo 20:15) Sanen binmaleg lay Judas, akabat toy Sankamaongan a Managbangat tan nagmaliw a sakey ed saray babangatan to. Diad saginonor, pinili ni ingen nen Jesus si Judas a magmaliw a sakey ed saray 12 apostol to.
Kaiba nen Jesus iray apostol to a nambiahe. Sankakaiba iran angan. Tan amin a kuarta da, bilang grupo, so aka-karga ed kahon. Impaasikaso nen Jesus ed si Judas so kahon. Kanian agkayarian nen Judas so kuarta. Balet antam so ginawa nen Judas ed ag-abayag?—
Nansikot si Judas na kuarta ed kahon ya agto nepeg komon a gawaen. Sikatoy mansikot no agnanengneng na arum, tan nananap ni ingen na paraan pian makasikot na dakel. Naynay to lan sankanonot so kuarta. Nengnengen ta no antoy nansumpalan na sayan mauges a panibeg pigaran agew labat antis a pinatey so Sankamaongan a Managbangat.
Si Maria, agi nen Lazaro a kaaro nen Jesus, so angala na mabmablin pabalingit tan inkalbo to ed saray sali nen Jesus. Balet nanreklamo si Judas. Antam no akin?— Inkuan to ya inlako la komon so pabalingit pian say kuarta so niiter ed saray pobri. Balet diad tua et labay ton dakel so nikargan kuarta ed kahon ta pian walay natakew to.
Inkuan nen Jesus ed si Judas ya agto guguloen si Maria, lapud sikatoy mapangasi. Ag-agustoan nen Judas itan ya imbaga nen Jesus ed sikato, kanian sikatoy linma ed saray pangulon saserdote, a kakabusol nen Jesus. Labay dan erelen si Jesus, balet labay dan gawaen itan ed labi ta pian ag-ira nanengneng na totoo.
Inkuan nen Judas ed saray saserdote: ‘Ibagak ed sikayo so pakaerelan yo ed si Jesus, no ikdan yo ak na kuarta. Pigara so iter yo ed siak?’
‘Ikdan mi ka na talomplon piraso na pilak,’ so ebat na saray saserdote.
Inala nen Judas so kuarta. Singa to inlako so Sankamaongan a Managbangat ed saraman a lalaki! Naisip mo kasin nitepel na sakey so manggawa na ontan kauges?— Makapaermen, ontan so nagawa no say sakey et magmaliw a matakew tan mantakew na kuarta. Mas inaro toy kuarta nen say arum a totoo odino anggan say Dios.
Nayarin ikuan mo, ‘Anggapo lay arum a bengatlan mas inarok likud si Jehova a Dios labat.’ Maabig ta ontan so liknaan mo. Sanen pinili nen Jesus si Judas bilang apostol, nayarin ontan so liknaan nen Judas. Arum a nagmaliw a matakew et nayarin ontan met so liknaan da. Pantongtongan tay pigara ed sikara.
Sakey et lingkor na Dios a say ngaran to et Acan, ya abayag lan nambilay antis a nianak so Sankamaongan a Managbangat. Akanengneng si Acan na marakdakep ya andukey a kawes, sakey a baretan balitok, tan pigaran pilak. Agto kayarian iratan. Ibabaga na Biblia a kayarian iratan nen Jehova lapud asamsam iratan ed kakabusol na totoo na Dios. Balet naiibegan a maong nen Acan iratan kanian tinakew to iratan.
Nia ni sananey ya alimbawa. Nensaman, pinili nen Jehova si David a magmaliw ya ari ed totoo na Israel. Sakey ya agew, ginapoan nen David a ninengneng so magangganan bii a si Batseba. Intultuloy ton ninengneng si Batseba tan inisip ton isempet pian naasawa to. Balet si Batseba et asawa nen Urias. Antoy ginawa nen David?—
Intunda la komon nen David so panisip a naala si Batseba. Balet agto intunda. Kanian sikatoy insempet nen David. Insan implano ton napapatey si Urias. Akin a ginawa nen David irayan mauges a bengatla?— Lapud intultuloy ton inibegan so bii ya asawa na sananey.
Lapud magbabawi si David, sikatoy inabuloyan nen Jehova a manbilay. Balet nanlapud saman et aprobleman maong si David. Labay na anak ton si Absalom a samsamen so posisyon nen David bilang ari. Kanian sano onsabi iray totoo pian minengnengan ed si David, sikaray lakapen tan angoban nen Absalom. Ibabaga na Biblia: “Si Absalom tinakew to so kapusoan na saray lalaki na Israel.” Akombinse to iraman a totoo pian sikatoy labay dan magmaliw ya ari imbes a si David.
Wala ta lay naibegan mon maong a bengatla, a singa ginawa nen Acan, David, tan Absalom?— No satan a bengatla et kayarian na sananey tan alaen mon agmo ipatanir, panagtakew itan. Nanonotan mo ni so naibegan na inmunan matakew, si Satanas?— Naibegan ton sikatoy dayewen na totoo imbes a say Dios. Kanian nantakew si Satanas sanen apatulok toy Adan tan Eva.
No walay kayarian na sakey a too, kanepegan ton ibaga no siopay mangusar ed satan. Alimbawa, nayarin onla kan migalaw ed arum ya ugugaw diad abung da. Nayari kasi no mangala kay bengatla ditan tan awiten mo’d abung yo?— Agka mangaala no ag-imbaga na tatay odino nanay na saray kagalaw mo. No mangisempet ka na sakey a bengatla ya agmo ipatanir ed sikara, panagtakew itan.
Akin a nayarin natukso kan mantakew?— Lapud naibegan moy sakey a bengatla ya agmo kayarian. Anggano agka nanenengneng na too a mangala ed satan, siopay makakanengneng ed sika ey?— Si Jehova a Dios. Tan nepeg tayon nonoten a kabusol nen Jehova so panagtakew. Kanian say aro ed si Jehova tan ed kaparan too so ontulong ed sikan agbalot magmaliw a matakew.
Ipapalinew na Biblia a mauges so pantakew. Ipangasin basaen so Marcos 10:17-19; Roma 13:9; tan Efeso 4:28.


text:
KAPITULO 16
Maseseg si Jesus Parad Dugan Panagdayew
NILINISAN NEN JESUS SO TEMPLO
Kayari na bansal ed Cana, linmad Capernaum si Jesus. Kaiba toy Maria tan saray agagi tod ina ya si Santiago, Jose, Simon, tan Judas.
Balet akin ya linmad Capernaum si Jesus? Sayan syudad et mas kabkabat tan posiblin mas maawang nen say Nazaret o Cana. Sakey ni, dakel ed saray balon disipulo nen Jesus so manaayam ed Capernaum o diad asingger ed sayan lugar. Kanian sarag iran ipasal nen Jesus diad mismon lugar da.
Legan a walad Capernaum, nanggawa met si Jesus na makapakelkelaw iran bengatla. Kanian dakel a totoo ed syudad tan kakaabay iran lugar so akadngel ed saray ginawa to diman. Balet si Jesus tan saray kakaiba to, ya debotadon Judio, et asingger lan onlad Jerusalem pian atendiay Paskua nen 30 C.E.
Nen walad templo ed Jerusalem, walay naimatonan na saray disipulo nen Jesus ya mas makapabilib a ginawa to, tan duma ed saray naimatonan dad apalabas.
Diad Ganggan na Dios et kaukolan ya mangibagat na ayayep ed templo iray Israelita, tan kaukolan na saray bisita so panangan legan ya wadtan ira. Kanian base ed Ganggan, saray manlapud ararawin lugar et kaukolan day mangawit na kuarta no onla rad Jerusalem pian walay isaliw day “baka, karnero, kanding,” tan arum ni ran kaukolan da legan iran wadtan. (Deuteronomio 14:24-26) Bilang resulta, saray negosyante ed Jerusalem et manlalako na ayayep odino manok diad loob a mismo na baleg a lolooban na templo. Tan sasaolen na arum ed sikara iray totoo diad panutubo day sobsobra.
Lapud sanok nen Jesus, inkakalbo to ray sinsilyo na saray managsalat na kuarta, imbabalintuag to ray lamisaan da, tan pinaekal to ra diman. Insan inkuan to: “Ekal yo iraya dia! Agyo la gagawaen a panaglakoan so abung nen Amak!”—Juan 2:16.
Nen anengneng iya na saray disipulo nen Jesus, anonotan day propesiya nipaakar ed Anak na Dios: “Say seseg parad abung mo et mandarlang ed loob ko.” Balet inkuan na saray Judio: “Mangipanengneng kad sikami na tanda a walay kanepegan mon manggawad sarayan bengatla.” Inmebat si Jesus: “Igeba yo iyan templo, tan ipaalagey ko iya ed taloy agew.”—Juan 2:17-19; Salmo 69:9.
Inisip na saray Judio a say tutukoyen nen Jesus et say templo ed Jerusalem, kanian intepet da: “Sayan templo et impaalagey ed 46 a taon, tan ipaalagey mo iya ed taloy agew?” (Juan 2:20) Balet say tutukoyen nen Jesus ya templo et say laman to. Kayari taloran taon, anonotan na saray disipulo to iman ya imbaga to nen apaoli ed bilay.


text:
LEKSION 13
Labalabay nen Timoteo ya Tulongan Iray Totoo
Uga-ugaw ni si Timoteo, labalabay to lan tulongan iray totoo. Linmad nanduruman lugar pian ontulong, kanian maliket so bilay to. Labay mon naamtaan so istorya to?—
Imbangat ed si Timoteo na bai tan mama to so nipaakar ed si Jehova
Binmaleg si Timoteo ed syudad na Listra. Nen melag ni, imbangat la nen bai ton Loida tan mama ton si Eunice so nipaakar ed si Jehova. Legan ya ombabaleg si Timoteo, labay ton tulongan so arum ya nakabat day Jehova.
Nen medyo ugaw ni si Timoteo, tinepetan la nen Pablo no labay toy mila ya manpulong ed arum ya lugar. Say ebat nen Timoteo et ‘On!’ Talagan labalabay toy onla pian tulongan so arum.
Saniba si Timoteo tan Pablo ya linmad syudad na Macedonia ya tatawagey Tesalonica. Pian makasabi ra diman, nanakar ira na arawdawi insan ira linmugan ed baloto. Nen akasabi ra, tinulongan da ray totoo ya nakabat si Jehova. Pero wala ray mansyodot tan labay da ran sakitan. Kanian inmalis si Pablo tan Timoteo ed sananey ya lugar tan diman ira nampulong.
Kayari pigaran bulan, pinapawil nen Pablo si Timoteo ed Tesalonica pian kumustaen iray agagi. Delikadoy ompawil diman kanian dapat matapang si Timoteo! Pero linma nin siansia ta aburidod saray agagi diman. Nen pinmawil ed si Pablo, balibali imbalita to. Ayos labat iray agagi ed Tesalonica!
Abayag ya saniba si Timoteo tan Pablo. Aminsan et insulat nen Pablo ya inangay nen Timoteo so ibaki ya ontulong ed saray kongregasyon. Inaro nen Timoteo si Jehova tan saray totoo.
Sika ey, inarom met iray totoo tan labay mo ran tulongan ya nakabat si Jehova?— No ontan, magmaliw ka met ya maliket a singa si Timoteo!


text:
Kasin Antam?
Panon ya iplaplano na saray totoo nensaman so pambiahe ra ed dayat?
MAPATNAG ya anggapoy barko ya pampasahero diad panaon nen Pablo. Pian makalugan iray manbiahe, kaukolan day mantepet ed arum no walay amta ran barko ya pankargamento a mamaarap ed lugar ya laen da tan mangilugan na pasahero. (Gawa 21:2, 3) Anggano say sakey ya barko et agmamaarap ed lugar ya labay a laen na manbiahe, no ontunda so barko diad saray daongan, sarag toy mananap diman na arum ya barkon mamaarap ed destinasyon to.—Gawa 27:1-6.
Wala labat iray panaon ya posible so pambiahe ed dayat, kanian anggapoy eksakton eskedyul na biahe na saray barko. Likud ed aliwliwan panaon, nayarin ag-ituloy na saray maaniton marino so pambiahe ra no makanengneng iray tanda ya singa walay mauges ya nagawa, singa say wawak ya akadapo ed lubir na panaglayag na barko ya sankarengel so uni to, odino makanengneng iray agaygay ya barko ed gilig na dayat. Samboten na saray marino so ombiahe no marakep so siplog na dagem. No say sakey ya manbiahe et makalmo na barkon naluganan to, sikatoy onla lad kawalaan na daongan tan awit to la ray bagahe to, insan alagaren toy pangiyanunsio ya magano lan onalis so barko.
“Walay sisteman tutumboken ed Roma pian agla nairapan iray totoo ya mananap na ombiahen barko,” so kuan na historyador ya si Lionel Casson. “Say daongan ditan et walad parte na Ilog Tiber ya asingger ed dayat. Diad abay ton baley ya Ostia et walay baleg ya plaza ya apaliberan na saray opisina. Dakel ed saratan ya opisina et gawa na saray kompanya na saray barkon pankargamento ya onlad nanduruman daongan: walay opisina na parad Narbonne [France natan], wala met so parad Carthage [Tunisia natan], . . . tan arum ni. No walay mananap na barkon naluganan to, sikatoy onla labat ed sarayan opisina pian nanengneng to no walay biahe ya onarap ed laen to.”
Mas maganoy biahe diad dayat, balet mapeligro. Aminpiga ya aderal so barkon niluganan nen Pablo diad impanbiahe to bilang misionaryo.—2 Cor. 11:25.


text:
Kabuoan ya Bilang ed 2018
Branch na Saray Tasi nen Jehova: 87
Bilang na Saray Bansan Nanreport: 240
Bilang na Saray Kongregasyon: 119,954
Inmatendi ed Memoryal Diad Interon Mundo: 20,329,317
Saray Akibiang ed Emblema na Memoryal Diad Interon Mundo: 19,521
Sankatageyan a Bilang na Saray Manangipalapag *: 8,579,909
Average ya Bilang na Manangipalapag ya Manpupulong Kada Bulan: 8,360,594
Porsiento na Indakel Kompara ed 2017: 1.4
Bilang na Abautismoan *: 281,744
Average ya Bilang na Regular Payunir * Kada Bulan: 1,267,808
Average ya Bilang na Auxiliary Payunir Kada Bulan: 446,642
Oras ya Inusar ed Lawak na Ministeryo: 2,074,655,497
Average ya Bilang na Iyaaralan na Biblia * Kada Bulan: 10,079,709
Legan na 2018 ya serbisyon taon, * saray Tasi nen Jehova et nanggastos na masulok ya $214 milyon pian nasuportaan iray espisyal payunir, saray misionero, tan saray manangasikaso na sirkito diad saray asainmin da ed lawak na ministeryo. Diad interon mundo, walay 20,331 ya ordinadon ministro ya manlilingkor ed saray pasilidad na branch. Amin da et membro na Worldwide Order of Special Full-Time Servants of Jehovah’s Witnesses.
^ par. 7 Say manangipalapag et ontutukoy ed sakey ya aktibon mangipapakabat odino mangipupulong ed maong a balita na Panarian na Dios. (Mat 24:14) Parad kompleton eksplinasyon no panon ya naamtaan iyan bilang, nengnengen so artikulo ed jw.org/pag ya “Pigara so Tasi nen Jehova ed Interon Mundo?”
^ par. 10 Parad kaaruman ya impormasyon no anto ray nepeg ya gawaen antis ya nabautismoan so sakey bilang Tasi nen Jehova, nengnengen so artikulo ed jw.org/pag ya “Panon Ak ya Magmaliw a Tasi nen Jehova?”
^ par. 11 Say payunir et napanuliranan ya bautismadon Tasi ya boluntaryon manguusar na espisipikon karakel na oras kada bulan parad panagpulong na maong a balita.
^ par. 14 Parad kaaruman ya impormasyon, nengnengen so artikulo ed jw.org/pag ya “Anto so Panagaral na Biblia?”
^ par. 15 Say 2018 ya serbisyon taon et manlapud Setyembre 1, 2017 anggad Agosto 31, 2018.


text: 18 Diad saginonor et nampanengneng ed sikato si Jehova+ diad kawalaan na angkakabaleg a kiew ed Mamre,+ sanen sikatoy akayurong ed lolooban na tolda legan a kakkaktangay agew.2 Sikatoy tinmangwa tan abantag toy taloran lalaki ya akaalagey ed bandad arawi.+ Sanen anengneng to ra, sikatoy binmatik manlapud lolooban na tolda pian abeten ira, tan sikatoy dinmakmomo ed dalin.3 Diad saman et inkuan to: “Jehova, no agamoran koy panangabobon mo, ipangasim ya agmo lalampasan so lingkor mo.4 Ipangasi yon iyabuloy a niyakaran kayoy daiset a danum a panuras ed sali yo;+ insan kayo manpainawa ed silong na kiew.5 Lapud linma kayo dia parad lingkor yo, iyabuloy yon iyawitan ta kayoy tinapay pian nainawaan kayo.* Insan ki la ontuloy ed dalan yo.” Diad satan et inkuan da: “Gawam sirin so imbagam.”6 Kanian nangganat si Abraham a linma ed tolda, ed kinen Sara tan inkuan to: “Apuram! Mangala kay taloran sukat* na pinon arina, masam, tan manggawa kay tinapay.”7 Insan binmatik si Abraham ed kawalaay pulok tan amili na sakey a maabig a kilaw a kalakian a baka. Inter to itan ed lingkor to, a nanapura met a mangiparaan ed satan.8 Insan sikatoy angala na mantikilya tan gatas, pati samay imparaan ton karne na kilaw a kalakian a baka tan imparungo to ed sikara. Insan sikatoy inmalagey ed abay da legan a sikaray mamangan ed silong na kiew.+9 Inkuan dad sikato: “Kawalaan nen Sara ya asawam?”+ Sikatoy inmebat: “Walad loob na tolda.”10 Kanian inkuan ni na sakey ed sikara: “Seguradon ompawil ak ed sika diad ontumbok a taon ed onian panaon, tan si Sara ya asawam et nawalaay anak a laki.”+ Natan si Sara et ondedengel diad lolooban na tolda, a walad benegan na laki.11 Matatken la ran maong di Abraham tan Sara.+ Si Sara et anggapo lad edad a makapananak ni.+12 Kanian inmelek a bukor si Sara, ya inkuan to: “Natan ya akulaw ak la tan masiken lay katawan ko, talaga kasin niwala iyan liket ed siak?”+13 Insan inkuan nen Jehova ed si Abraham: “Akin et inmelek si Sara tan inkuan ton: ‘Talaga kasin mananak ak ni anta akulaw ak la?’14 Wala tay antokaman ya imposible ed si Jehova?+ Ompawil ak ed sika diad ontumbok a taon ed sayan aturon panaon, tan si Sara et nawalaay anak a laki.”15 Balet imburi itan nen Sara, ya inkuan ton, “Agak pa inmelek!” ta natatakot. Diad saya et inkuan na Dios: “On! Inmelek ka.”16 Sanen inmalagey iray lalaki pian onalis la tan binantag day Sodoma,+ kaiba ray Abraham a nanakar pian pasipoten to ra.17 Inkuan nen Jehova: “Iyamot ko ta ed si Abraham no antoy gawaen ko?+18 Si Abraham et seguradon magmaliw a baleg tan makapanyarin nasyon, tan amin a nasyon ed dalin et nabendisyonan* ed panamegley to.+19 Ta sikatoy kabkabat ko tan matalek ak ya iganggan to ray ananak to tan amin a kapolian to a tumboken day dalan nen Jehova diad panggawa ray matunong tan maptek,+ pian sumpalen nen Jehova imay insipan tod si Abraham.”20 Insan inkuan nen Jehova: “Makmaksil so paneyag sumpad Sodoma tan Gomorra,+ tan ambelbelat so kasalanan da.+21 Onleksab ak pian nengnengen no talaga kasin say ikikiwas da et unong ed paneyag a sinmabid siak. Tan no andi, naamtaan ko.”+22 Diad saman et tinmaynan la diman iramay lalaki tan amaarap irad Sodoma, balet nansiansiay Jehova+ ed si Abraham.23 Insan inmasingger si Abraham tan inkuan to: “Talaga ta’n deralen moy matunong a kaiba na mauges?+24 Panon to no walay 50 matunong a totoo ed loob na syudad? Deralen mo ni kasi itan a pasen tan agmo la palabasen nisengeg ed saray 50 matunong a wadtan?25 Imposible a nagawaan mo so pamatey ed matunong a kaiba na mauges tan nampara so pansumpalan na matunong tan say mauges!+ Imposible ya oniay gawaen mo.+ Kasin say Ukom na interon dalin et agto gawaen no antoy maptek?”+26 Insan inkuan nen Jehova: “No walay naromog kod Sodoma a 50 matunong a totoo ed syudad, perdonaen ko so interon pasen nisengeg ed sikara.”27 Balet nansalita lamet si Abraham: “Ipangasim, agaylay tepel kon mansalita ed si Jehova, anta dabok tan dapol ak labat.28 Panon to no samay 50 matunong et nabawasay limara? Kasin deralen mo so interon syudad lapud samay limara?” Diad saya et inkuan to: “Agko iya deralen no walay naromog kon 45.”+29 Balet siansia nin inkuan tod sikato: “Panon to no 40 so naromog diman?” Sikatoy inmebat: “Agko itan gawaen nisengeg ed 40.”30 Balet intuloy to ni: “Jehova, ipangasim, agka komon onsasanok,+ abuloyan mo ak pa nin mansalita: Panon to no 30 labat so naromog diman?” Sikatoy inmebat: “Agko itan gawaen no walay naromog kon 30 diman.”31 Balet siansian intuloy to: “Ipangasim, agaylay tepel kon mansalita ed si Jehova: Panon to no 20 labat so naromog diman?” Sikatoy inmebat: “Agko itan gawaen nisengeg ed 20.”32 Insan inkuan to: “Jehova, ipangasim, agka komon onsasanok, balet abuloyan mo ak nin mansalita a maminsan: Panon to no samplora labat so naromog diman?” Sikatoy inmebat: “Agko itan gawaen nisengeg ed samplora.”33 Sanen asumpal lay impitongtong nen Jehova ed si Abraham, sikatoy linma la+ tan sinmempet met lay Abraham.


text:
“Panisia ed si Jesus”—Kasin Magenap Lay Panisia ed si Jesus Pian Nilaban?
Say ebat na Biblia
Manisia iray Kristiano ya inatey si Jesus parad kasalanan na amin ya totoo. (1 Pedro 3:18) Balet pian nilaban o nisalba, aliwan magenap so basta labat panisia ed si Jesus bilang Manangiliktar. Anggan saray demonyo et kabat day Jesus ya sikatoy “Anak na Dios,” balet say manaalagar ed sikara et kadederal, aliwan kilalaban.—Lucas 4:41; Judas 6.
Antoy nepeg kon gawaen pian nilaban ak?
Nepeg ya panisiaan mon insakripisyo nen Jesus so bilay to parad kasalanan tayo. (Gawa 16:30, 31; 1 Juan 2:2) Kaibad satan so panisia ya sikatoy tudtua ya persona tan amin ya ibabaga na Biblia nipaakar ed sikato et susto.
Aralen no anton talagay ibabangat na Biblia. (2 Timoteo 3:15) Oniay imbaga nen apostol Pablo tan Silas ed sakey ya guardia na prisoan: “Manisia kad Katawan a Jesus, tan nilaban ka.” Kayari to man, imbangat da ed samay guardia na prisoan so “salita nen Jehova.” * (Gawa 16:31, 32) Ipapanengneng na satan ya pian manisia ed si Jesus imay guardia na prisoan, kaukolan toy nawalaan na pakatalos ed Salita na Dios. Kaukolan toy nawalaan na suston kakabatan ed Kasulatan.—1 Timoteo 2:3, 4.
Magbabawi. (Gawa 3:19) Kaukolan met so panagbabawi ed apalabas iran makapuy ya ugalim tan kagagawam. Nanengneng na arum so pagbabawim no intundam la iray kagagawan mamaermen ed Dios tan ipanengneng mod ‘gawa so panagbabawim.’—Gawa 26:20.
Manpabautismo. (Mateo 28:19) Inkuan nen Jesus ya saramay magmaliw ya disipulo to et nepeg ya manpabautismo. Samay guardia na prisoan ya abitla ed gapo et abautismoan. (Gawa 16:33) Mipadpara, kayarin imbangat nen apostol Pedro iray dakel ya totoo nipaakar ed si Jesus, “abautismoan iramay maliket ya angawat ed salita to.”—Gawa 2:40, 41.
Unoren iray instruksion nen Jesus. (Hebreo 5:9) Saramay ‘manguunor ed amin’ ya ingganggan nen Jesus et ipapanengneng dan papatumbok to ira. (Mateo 28:20) Nagmaliw iran “mananumpal na salita aliwan dumerengel labat.”—Santiago 1:22.
Mansungdo anggad anggaan. (Marcos 13:13) Kaukolan na saray disipulo nen Jesus so ‘mansungdo’ pian nilaban. (Hebreo 10:36) Singa bilang, inunor nen apostol Pablo so amin ya imbangat nen Jesus tan sikatoy nansiansian matoor ed Dios tan nansungdo manlapu la nen sikatoy nagmaliw ya Kristiano ya anggad impatey to.—1 Corinto 9:27.
Kasin makatulong so “Dasal na Makasalanan”?
Dadasalen na arum a relihyon so tatawagen ya “Dasal na Makasalanan” tan “Dasal na Kilalaban.” Maslak, saramay manpipikasi et bibidbiren dan makasalanan ira tan manisia ira ya inatey si Jesus parad kasalanan da. Kekerewen da met ed si Jesus ya sikatoy mansiansia ed puso ra tan bilay da. Balet diad Biblia, anggapoy nabasa nipaakar ed “Dasal na Makasalanan,” tan agbalot ipapaseseg na satan ya gawaen itan.
Iisipen na arum ya kayarin dasalen na sakey so “Dasal na Makasalanan,” sikatoy segurado lan nilaban. Balet say pikakasi et aliwan garantiya pian nilaban. Lapud agtayo ayadyari, tuloytuloy itayon makakagawa na saray lingo. (1 Juan 1:8) Kanian imbangat nen Jesus iray papatumbok to ya naynay ya manpikasi parad pakaperdona na kasalanan da. (Lucas 11:2, 4) Sakey ni, wala ray Kristiano ya abalang day ilalo dan manbilay ya andi anggaan lapud tinmunda iran nanlingkor ed Dios.—Hebreo 6:4-6; 2 Pedro 2:20, 21.
Iner so nanlapuan na “Dasal na Makasalanan”?
Nanduruma so ibabaga na saray Historian ed “Dasal na Makasalanan.” Ibabaga na arum ya ginmapo itan legan na Repormasyon na saray Protestante. Papanisiaan na arum ya ginmapo so “Dasal na Makasalanan” legan na koma-18 tan koma-19 ya siglo sanen aporma so nanduruman relihyon. Antokaman so agawa, ag-itan makasulatan, diad tua, kontra ni ingen itan ed ibabangat na Biblia.
^ Jehova so ngaran na Dios ya singa nabasa ed Biblia.


text:
INALAD DAAN IRAN KOLEKSION MI
Anengneng Toy Aroan Diad Cafeteria
PARAD saray lingkor nen Jehova, espisyal ya okasyon iray espiritual ya pantitipon lapud singa ira akarungo ed espiritual a ponsia. Tan mangaarum met ed liket da no saniiba iran mamangan na literal ya naakan.
Nen Setyembre 1919, nantitipon iray Estudyante na Biblia parad waloy agew ya kombension diad Cedar Point, Ohio, U.S.A. Wala ray hotel ya inreserba pian tuloyan tan panganan na saray onatendi, balet mas dakel nen say iilaloan so sinmabi. Lapud karakel da, ag-ira ayarian ya serbian na saray waiter tan waitress. Aburidon maong so manedyer na cafeteria kanian nantepet no kasin wala ray kalangweran ya nayarin ontulong, tan dakel so namboluntaryo. Sakey ed sikara si Sadie Green. “First time koy man-waitress,” so kuan to, “balet talagan nan-enjoy ak.”
Diad tinmumbok iran taon, wala la ray cafeteria ed kombension tan dakel so namboluntaryo pian naserbian iray agagi da. Akatulong met iya pian nawalaay espiritual a kalat iray kalangweran. Akapanboluntaryo si Gladys Bolton ed cafeteria diad kombension nen 1937. Inkuan to: “Dakel ya agagi ya nanlapud nanduruman lugar so akabat ko tan naamtaan ko no panon dan asarag iray problema da. Diman ginmapo so pilalek kon manpayunir.”
Imbaga nen Beulah Covey, sakey ed saray inmatendi ed kombension: “Makulikuli iray boluntaryo, kanian anggapoy problema ed trabaho.” Balet siempre, aliwan mainomay. Singa bilang nen 1969, kasabi nen Angelo Manera diad Dodger Stadium ed Los Angeles, California, diman to labat naamtaan ya sikato manayay niasain ya cafeteria servant. Inkuan to: “Talagan abigbigla ak!” Kaukolan da ni mangotkot na 400 metro a panginay tubo ya dalanay gas ya usaren ed kusina!
Diad Sierra Leone nen 1982, nilinisan na saray makukulin boluntaryo so kaumaan tan mano-mano ran impaalagey so cafeteria. Nen 1951, diad Frankfurt, Germany et wala ray madiskarten brother ya nanrentay locomotive pian makapanpalwag ira na 40 kaldero. Diad kada oras et 30,000 so pinakan da. Pian napalemew so trabaho na 576 ya boluntaryo ed dishwashing department, saray inmatendid kombension et angawit lay sarili dan kutsilyo tan tinidor. Diad Yangon, Myanmar, agla tanton angusar na pampaagasang iray managluto ed saray putahin ipakan ed saray agagin inmatendi ya nanlapud arum ya bansa.
“AKAALAGEY IRAN MAMANGAN”
Diad sakey a kombension ed United States nen 1950, nagmaliw a bendisyon ed si Annie Poggensee so impanalagar tod andukey ya pilad cafeteria anggano ampetapetang. Inkuan to: “Sankarengel koy istoryaan na duaran sister ya nambarko manlapud Europe.” Pantotongtongan da no panon iran tinulongan nen Jehova pian makaatendi. “Singa sikara lay sankaliketan ed amin ya inmatendi,” kuan nen Annie. “Ayos labat ed sikara anggano andukey so pila tan agaylay petang.”
Diad dakel ya angkakabaleg ya kombension, angipaalagey iray tolda ya wala ray akahileran atagey a lamisaan tan atan so nagmaliw ya cafeteria. Saray mamangan et akaalagey tan agla ra manbabayag pian makasublay so arum. Atan lay sankaabigan ya paraan pian napakan so nilibon totoo. Oniay kuan na sakey ya aliwan Tasi: “Nikadkaduma yan relihyon. Akaalagey iran mamangan.”
Manbilib iray militar tan opisyal na gobierno ed maples tan organisadon panagtrabaho. Kayari dan ininspeksion so cafeteria ed Yankee Stadium diad New York City, imbaga na sakey ya membro na United States Army ed si Major Faulkner na British War Department ya man-inspeksion met. Kanian, sikato tan say asawa to et inmatendid “Triumphant Kingdom” ya asemblea diad Twickenham, England nen 1955. Imbaga ton anengneng toy aroan diad cafeteria.
Diad apalabas iran dekada, malikeliket ya nanserbi iray boluntaryo na simpli balet ta masustansia iran panangan parad saray onatendid kombension. Balet matrabahon maong iya kanian kaukolan so dakel ya boluntaryon mantrabahod andukey ya oras tan nasasaew da lay arum a parte odino say interon programa na kombension. Diad bandad sampot na 1970, pinasimpli so uksoyan ed pamakan ed saray onatendid kombension. Insan diad gapo na 1995, kinerew lad saray agagi ya manbalon la ray naakan. Lapud satan, saray agagi ya mangipaparaan tan manseserbi na panangan et nagugunggonaan la ed programa tan ed pipiulop ed arum. *
Talagan papablien nen Jehova iray makukulin lingkor to ya manseserbid saray agagi da! Nayarin naiiliw na arum so maliket ya impanboluntaryo dad cafeteria. Balet saya so segurado: Say panangaro so siansia nin manunan rekado ed saray kombension tayo.
^ par. 12 Siempre, dakel nin siansiay pankanawnawa na saray agagi ya makapanboluntaryo ed arum nin departamento ed kombension.


text:
KAPITULO 9
Kasin Asingger Lay Anggaan na Mundo?
1. Panon tayon naamtaan so nagawad arapen?
KASIN asalim la ya legan kan manbabantay na balita ed TV odino ondedengel na radyo et naisip mo, ‘Anto kasi pansumpalan na sayan mundo?’ Amayamay so nagagawan trahedya tan panagpairap kanian panisiaan na arum ya asingger lay anggaan na mundo. Tua kasi itan? Wala kasi paraan pian naamtaan tayoy nagawad arapen? On. Anggano anggapoy toon sarag ton ibaga no antoy eksakton nagawad arapen, sarag itan nen Jehova. Ibabaga to ed sikatayo panamegley na Biblia so nipaakar ed arapen tayo tan say arapen na dalin.—Isaias 46:10; Santiago 4:14.
2, 3. Antoy labay ya naamtaan na saray disipulo nen Jesus, tan panon so inyebat nen Jesus?
2 No nabasa tayod Biblia so nipaakar ed anggaan na mundo, say tutukoyen na satan et aliwan say anggaan na planetan Dalin, noagta say anggaan na kaugsan. Imbangat nen Jesus ya uleyan na Panarian na Dios so interon dalin. (Lucas 4:43) Labay ya naamtaan na saray disipulo to no kapigan onsabi so Panarian na Dios, kanian intepet da: “Kapigan iraya nagawa, tan antoy tanda na kiwawalam tan say kaunoran a parte na sistema na mundo?” (Mateo 24:3) Ag-imbaga nen Jesus so eksakton petsa, balet imbaga tod sikara no anto ray nagawa antis na mismon anggaan na sayan mundo. Nagagawa la natan imay imbaga nen Jesus.
3 Diad sayan kapitulo, pantongtongan tayo iray ebidensya a manbibilay tayo la ed panaon antis na mismon anggaan na mundo. Unona, nepeg tayon amtaen so nipaakar ed guerra ya agawad tawen pian natalosan tayo no akin ya grabe so kaugsan ed dalin.
GUERRA ED TAWEN
4, 5. (a) Antoy agawa ed tawen kayarin mismo ya nagmaliw ya Ari si Jesus? (b) Base ed Apocalipsis 12:12, antoy nagawa kayarin ibantak si Satanas ed dalin?
4 Diad Kapitulo 8, naaralan tayo ya si Jesus et nagmaliw lan Ari ed tawen nen 1914. (Daniel 7:13, 14) Nabasa ed libro na Apocalipsis so agawa: “Walay agawan guerra ed tawen: Si Miguel [ya ontutukoy ed si Jesus] tan saray anghel to et akilaban ed dragon [si Satanas], tan say dragon tan saray anghel to et akilaban.” * Atalo si Satanas tan saray demonyo to tan imbantak ira ed dalin. Isipen pay liket na saray anghel! Panon to balet iray totoo ed dalin? Ibabaga na Biblia ya magmaliw ya pakaskasi iray totoo. Akin ey? Lapud agaylay pasnok na Diablo, “ta amta ton antikey lay panaon to.”—Apocalipsis 12:7, 9, 12.
5 Gagawaen na Diablo so amin a paraan pian guloen iray totoo ed mundo. Agaylay pasnok nen Satanas lapud antiktikey lay akeran panaon antis ya patundaen na Dios iray gagawaen to ed dalin. Amtaen tayo iray imbaga nen Jesus ya nagawa legan na kaunoran iran agew.—Nengnengen so Kaaruman ya Impormasyon 24.
SAY KAUNORAN IRAN AGEW
6, 7. Antoy nagagawa natan nipaakar ed guerra tan eras?
6 Guerra. Imbaga nen Jesus: “Manlalaban iray bansa ontan met ed saray panarian.” (Mateo 24:7) Mas dakel ni inatey ed guerra diad panaon tayo nen say diad arum ya panaon. Ipapanengneng na sakey a report na Worldwatch Institute ya manlapu la nen 1914 et masulok ya 100 milyon so inatey lapud guerra. Masulok ya mamitlo so karakel na inatey ed guerra diad apalabas ya 100 taon manlapud 1900 anggad 2000 nen say diad apalabas ya 1,900 taon antis na satan. Isipen pa labat so graben ermen tan sakit ya alikna na minilyon lapud guerra!
7 Eras. Imbaga nen Jesus: “Wala ray eras.” (Mateo 24:7) Anggano mas dinmakel lay napapawalan naakan natan, dakdakel ni totoon kulang so naakan da. Akin? Lapud kulang so kuarta dan isaliw na naakan odino anggapoy dalin ya napantaneman da. Masulok a sakey bilyon a totoo so mair-irap ya maong so panagbilay da. Ibabaga na World Health Organization ya minilyon ya ugugaw so ompapatey kada taon, tan say manunan rason et kulang so naakan da pian mansiansian maksil so laman da.
8, 9. Antoy paneknek ya agawa iray impropesiya nen Jesus nipaakar ed yegyeg tan sakit?
8 Yegyeg. Impropesiya nen Jesus: “Wala ray maksil a yegyeg.” (Lucas 21:11) Kada taon et iilaloan so dakel ya maksil a yegyeg. Manlapu la nen 1900, masulok ya duaran milyon a totoo so inatey lapud yegyeg. Tan anggano akatulong so teknolohiya pian naamtaan so posiblin pakagawa na yegyeg, siansia nin amayamay a totoo so ompapatey.
9 Sakit. Impasakbay nen Jesus ya wala ray onlesan “salot.” Maples ya onkayat iray delikadon sakit tan amayamay so ompatey. (Lucas 21:11) Anggano adiskobre la na saray doktor no panon ya tambalen so dakel a sakit, wala nin siansia iray sakit ya agnatambal. Diad tua, impaliwawa na sakey a report ya kada taon et minilyon a totoo so ompapatey lapud sakit a singa say tuberculosis [o TB], malaria, tan cholera. Niarum ni, diad apalabas ya 40 taon et adiskobre na saray doktor so 30 balon sakit, tan agnatambal so arum ed saratan.
SARAY TOTOO ED KAUNORAN IRAN AGEW
10. Panon ya nasusumpal natan so 2 Timoteo 3:1-5?
10 Diad 2 Timoteo 3:1-5, ibabaga na Biblia: “Diad kaunoran iran agew et onsabi iray mapeligro tan mair-irap a panaon.” Impaamta nen apostol Pablo no antoy ugali na dakel a totoo legan na kaunoran iran agew. Imbaga to ya saray totoo et
makasarili
maaro ed kuarta
agmatulok ed atateng da
aliwan matoor
anggapoy panangaro ra ed kapamilyaan da
anggapoy kontrol da ed sarili ra
bayolenti tan masesebeg
mas inaro ray panliliket nen say Dios
kunwarin inaro day Dios balet agda labay ya unoren
11. Base ed Salmo 92:7, antoy nagawa ed saray mauges a totoo?
11 Kasin ontan so ugali na dakel a totoo ed lugar yo? Dakel so ontan diad interon mundo. Balet magano lan onkiwas so Dios. Insipan to: “Say itutubon singa dika na marelmeng tan say ibubulaslas na amin a manggagaway mauges et nagagawa pian naderal ira ya anggad angga.”—Salmo 92:7.
MAONG A BALITA ED KAUNORAN IRAN AGEW
12, 13. Anto ray ibabangat ed sikatayo nen Jehova legan na kaunoran iran agew?
12 Impasakbay na Biblia ya legan na kaunoran iran agew, onggrabe so sakit tan kairapan. Balet ibabaga met na Biblia ya wala ray balibalin nagawa.
13 Pakatalos ed Biblia. Walay insulat nen propeta Daniel nipaakar ed kaunoran iran agew. Inkuan to: “Ondakel so tuan kakabatan.” (Daniel 12:4) Ikdan na Dios iray totoo to na abilidad ya mas natalosan so Biblia. Manlapu la nen 1914, mas sankapatnagan iyan gagawaen nen Jehova. Singa bilang, imbangat tod sikatayo so kaimportantian na ngaran to tan say gagala to parad dalin ontan met ed katuaan nipaakar ed dondon, no antoy nagawad sikatayo no ompatey tayo, tan say kioli. Naaralan tayo ya say Panarian na Dios labat so makasolusyon ed amin ya problema tayo. Naaralan tayo met no panon so magmaliw a maliket tan manbilay ed paraan ya makapaliket ed Dios. Balet, antoy gawaen na saray lingkor na Dios ed nanaaralan da? Naamtaan tayoy ebat ed sakey nin propesiya.—Nengnengen so Kaaruman ya Impormasyon 21 tan 25.
14. Iner ipupulong so maong a balita na Panarian, tan siopa ray manpupulong?
14 Say kimey a panagpulong ed interon dalin. Onia ni imbaga nen Jesus nipaakar ed kaunoran iran agew: “Sayan maong a balita na Panarian et nipulong ed interon dalin.” (Mateo 24:3, 14) Say maong a balita na Panarian et ipupulong la ed 240 dalin tan ed masulok ya 900 lenguahe. On, diad interon dalin, saray Tasi nen Jehova diad “amin a nasyon tan tribu” et tutulongan da ray totoo ya natalosan no anto so Panarian tan no antoy gawaen na satan parad totoo. (Apocalipsis 7:9) Anggapoy sueldo da ed panggagawa rad satan. Tan anggano bubusolen tan papairapen ira na dakel ya onkokontra, anggapoy makapatunda ed kimey a panagpulong, a singa impropesiya nen Jesus.—Lucas 21:17.
ANTOY GAWAEN MO?
15. (a) Kasin manisia ka ya manbibilay tayo la ed kaunoran iran agew, tan akin? (b) Antoy nagawa ed saramay mangunor ed Dios tan ed saramay agmalabay ya mangunor ed sikato?
15 Kasin manisia ka ya manbibilay tayo la ed kaunoran iran agew? Nagagawa la so dakel ya propesiya na Biblia nipaakar ed kaunoran iran agew. Asingger lan patundaen nen Jehova so pangipupulong ed maong a balita, insan la onsabi so “anggaan.” (Mateo 24:14) Anto itan ya anggaan? Say Armagedon, sano ekalen la na Dios so amin ya kaugsan. Usaren nen Jehova si Jesus tan saray makapanyarin anghel to pian deralen so siopaman ya agmalabay ya mangunor ed Sikato tan ed Anak to. (2 Tesalonica 1:6-9) Kayari na satan, agla naloko nen Satanas tan saray demonyo to iray totoo. Saray amin ya mangunor ed Dios tan manpasakop ed Panarian to et nanengneng dan nagawa so amin ya insipan na Dios.—Apocalipsis 20:1-3; 21:3-5.
16. Lapud asingger lay anggaan, antoy kaukolan mon gawaen?
16 Sayan mundo nen Satanas et asingger lan mangangga. Kanian importantin tepetan tayoy sarili tayo, ‘Antoy kaukolan kon gawaen?’ Labay nen Jehova ya dakel so naaralan mo ed Biblia. Kaukolan mon seryosoen so panaaral mo ed satan. (Juan 17:3) Wala ray sinimban pantitipon na Saray Tasi nen Jehova pian tulongan iray totoo ya natalosan so Biblia. Maabig no regular kan onatendi ed saratan ya pantitipon. (Basaen so Hebreo 10:24, 25.) No naamtaan mon wala ray kaukolan mon umanen, agka natatakot ya gawaen iratan. Legan mon uumanen so kabibilay mo, mas onelet so pikakaarom ed si Jehova.—Santiago 4:8.
17. Akin et nabigla so dakel a totoo no onsabi so anggaan?
17 Impaliwawa nen apostol Pablo ya say kaderal na saray mauges et nagawa ed panaon ya ag-iilaloan na dakel a totoo, ta onsabi itan a “singa matakew ed labi.” (1 Tesalonica 5:2) Impropesiya nen Jesus ya dakel so mangibaliwala ed ebidensya ya manbibilay tayo lad kaunoran iran agew. Imbaga to: “Singa ed panaon nen Noe, ontan met naani ed kiwawala na Anak na too [odino, say kaunoran iran agew]. Ta singa ed saraman ya agew antis na Delap, saray totoo et nan-aakan tan naniinum, angasawa tan akiasawa ra, anggad agew a linmoob ed biong si Noe, tan ag-ira nanimano ya anggad sinmabi so Delap tan niyanor iran amin, ontan met naani ed kiwawala na Anak na too.”—Mateo 24:37-39.
18. Anton pasakbay so inter nen Jesus ed sikatayo?
18 Pinasakbayan itayo nen Jesus ya agtayo nepeg ya abuloyan ya napaulyan tayoy relasyon tayod Dios lapud “sobran panangan tan alabas a panag-inum tan saray kapagaan ed bilay.” Imbaga nen Jesus ya biglan onsabi so anggaan, “a singa sakey a patit.” Imbaga to met ya “onsabi itan ed amin a manaayam diad tapew na interon dalin.” Insan inyarum to: “Mansiansia kayon aliing, a manpikasi kayon masimoon ed amin a panaon pian makaliktar kayod sarayan amin a nepeg a nagawa, tan makatalindeg kayod arapan na Anak na too.” (Lucas 21:34-36) Akin ya importantin dengelen tayo iyan pasakbay nen Jesus? Lapud asingsingger lan naderal so mauges a mundo nen Satanas. Saraman labat so abobonan nen Jehova tan nen Jesus so makaliktar tan manbilay na andi-anggaan diad balon mundo.—Juan 3:16; 2 Pedro 3:13.
^ par. 4 Say Miguel et sananey a ngaran nen Jesu-Kristo. Parad kaaruman ya detalye, nengnengen so Kaaruman ya Impormasyon 23.


text:
Taloen so Kalaban ya Onaataki ed Nonot Mo
WALAY onaataki ed sika! Tan say manunan kalaban mo, si Satanas, et manguusar na mapeligron armas. Anto itan? Propaganda! Denesinyo iyan armas pian atakien so nonot mo, aliwan say laman mo.
Si apostol Pablo et alerto ed peligro na saray propaganda nen Satanas, balet aliwan amin ya Kristiano ed panaon to et ontan. Singa bilang, arum ed saray taga Corinto et sobray kompiyansa dad sarili ra—ya iisipen dan mabiskeg so pananisia ra tan ag-iran balot natumba. (1 Cor. 10:12) Kanian inter nen Pablo iyan pasakbay: “No panon a masilib ya atukso na uleg si Eva, natatakot ak ompan saray kanonotan yo et naderal tan naandi so inkasimoon tan kalinisan yo a manepeg ed Kristo.”
Ipapanengneng na imbaga nen Pablo ya agtayo nayarin magmaliw a kampante. Pian natalom so kalaban ya onaataki ed nonot mo, nepeg mon bidbiren no panon kapeligro so propaganda tan kaukolan mon protektaan so sarilim.
PROPAGANDA
—PANON KAPELIGRO?
Anto so propaganda? Ontutukoy iya ed panguusar na saray aliwan susto tan makapalikdon impormasyon pian kontrolen so panagnonot tan kagagawa na totoo. Parad arum, say propaganda et kapareho na “tila, panagpikewet, panagloko, manipulasyon, panagkontrol ed nonot, tan panangataki ed isip tan liknaan na arum” tan kaibad satan iray “taktika ya kontra ed moral, makaderal, tan aliwan patas.”
Panon kapeligro so propaganda? Ag-itan naliklikas
No totoo ni labat et sarag da tayo lan palikdoen panamegley na propaganda ra, di lalo lay Satanas. Inaral to lay ugali na totoo manlapu la nen pinalsa so too. “Say interon mundo” et walad pakayari to. Sarag ton usaren so antokaman a walad mundo pian ikayat so tila to. (1 Juan 5:19; Juan 8:44) Talagan marunong si Satanas diad ‘panagbulag ed kanonotan na totoo’ kanian natan et ‘ibabalang to so interon mundo.’ (2 Cor. 4:4; Apo. 12:9) Panon mon nalabanan so propaganda to?
PABISKEG MOY DEPENSAM
Inter nen Jesus iyan simplin gawaen tayo pian nalabanan so propaganda: ‘Amtaen yo so katuaan, tan say katuaan so mangibulos ed sikayo.’ (Juan 8:31, 32) Balet, lapud say katuaan so mabetbet ya unonan aatakien ed sayan klase na guerra, sika
Siempre, amta iya nen Satanas, say eksperto ed panaggawa na propaganda. Kanian uusaren to iyan sistema na mundo pian agtayo la labay so manbasa tan manaral na Biblia. Agka papapalikdo ed pakana na Diablo! (Efe. 6:11) Nepeg a ‘sigpot mon natalosan’ so amin ya katuaan. (Efe. 3:18) Tan kaukolan moy mansagpot pian nagawaan itan. Mitukoyan iya ed imbaga na sakey ya autor a si Noam Chomsky: “Anggapoy arum ya makapangikarga na katuaan ed utek mo. Nepeg a sikan mismo so mananap ed satan.” Kanian “sikan mismo so mananap,” a ‘maalwar mon usisaen so Kasulatan ya inagew-agew.’—Gawa 17:11.
Tandaan ya aglabay nen Satanas ya makapanisip kay malinew tan makapankatunongan na duga. Akin? Lapud say propaganda et “mas epektibo no saray totoo et . . . agda la labay so mannonot a maong,” so imbaga na sakey a babasaen. (Media and Society in the Twentieth Century) Kanian agmo bastabasta papanisiaan so amin ya narerengel mo. (Pro. 14:15) Usar mo so inter na Dios ya abilidad mon mannonot tan say pakayarim ya mankatunongan pian nipapusom so katuaan.
MANALWAR ED TAKTIKA YA BUYAKEN TAN TALOEN
No maminsan, saray militar et nayarin mangusar na propaganda pian pakapuyen so liknaan na kalaban kanian antakot la ran milaban. Nayarin manggawa ray paraan pian saray kalaban da so manlalaban lan mismo odino palikdoen da ra pian ibiig day sarili da ed saray kakaiba ra. Inamin na sakey ya German ya heneral a say sakey a rason no akin ya atalo so Germany ed World War I et lapud “ahipnotismo ira na propaganda na kalaban, a singa kuneho ya ahipnotismo na uleg.” Parehon taktika so uusaren nen Satanas pian nabuyak tan natalo to itayo. Singa bilang, sasalien ton pankokolkolen iray agagi odino manggaway paraan pian ibiig day sarili da ed organisasyon nen Jehova lapud iisipen dan aliwan patas odino walay aliwan nagagawa ed organisasyon.
Agka papapalikdo! Paigiya ka ed Salita na Dios. Singa bilang, pian mansiansia kan mikakasakey ed saray agagi, papasesegen ka na Biblia ya itultuloy mon “mabulos a perdonaen” so arum tan ayos mon tampol so agpantatalosan. (Col. 3:13, 14; Mat. 5:23, 24) Ibabaga na satan ya agtayo nepeg ya ibiig so sarili tayo ed kongregasyon. (Pro. 18:1) Suboken no panon kabiskeg so depensam ed propaganda nen Satanas. Tepetan moy sarilim: ‘Antoy angimpluensya ed nonot ko nen nipaarap ak ed onian situasyon? Kasin say espiritu na mundo odino espiritu na Dios?’—Gal. 5:16-26; Efe. 2:2, 3.
AGMO AABULOYAN YA NADERAL SO TALEK MO
No say sakey a sundalo et agla matoor ed komander to, agto la pasyaen so milaban. Kanian manguusar na propaganda iray kalaban pian deralen so talek tan kompiyansa na saray sundalo ed komander da. Nayarin mangusar ira na propaganda ya singa say: “Agmo napanmatalkan iray komander mo!” tan “Agmo aabuloyan ya naderal ka lapud sikara!” Tan pian mas napanisiaan iratan, nayarin usaren day antokaman a lingo na saray komander. Oniay gagawaen nen Satanas. Gagawaen toy amin ya paraan pian naderal so talek mo ed saray uusaren nen Jehova ya mangidaulo ed sikatayo.
Anto balet so depensam? Nepeg ya determinado kan mansiansia ed organisasyon nen Jehova tan matoor mon suportaan iray uusaren nen Jehova ya mangidaulo—anggano aliwa ran perpekto. (1 Tes. 5:12, 13) No wala ray apostata odino arum nin managpalikdo ya mangaataki ed organisasyon
AGKA KOMON ONKAKAPUY ED PANAGTAKTAKOT
Tandaan balet ya manguusar met si Satanas na direktan panangataki. No maminsan, uusaren toy panagtaktakot
Agmo aabuloyan ya usaren nen Satanas so takot pian nadismaya ka odino naandi so katooran mo. Imbaga nen Jesus: “Agyo tatakotan iramay mamatey na laman tan kayari na saya et anggapo lay arum a nayarian dan gawaen.” (Luc. 12:4) Manmatalek kan maong ed promisa nen Jehova ya asikasoen to ka, ya ikdan to kay ‘pakayari a mas mabiskeg nen say pakayari na too,’ tan tulongan to kan nalabanan so antokaman ya panagtaktakot.
Siempre, nayarin wala ray nagawa ya lapud satan et makalikna kay takot tan onkapuy ka. Balet nonot mo iyan imbaga nen Jehova pian pasesegen si Josue: “Manpakpel tan manpabiskeg ka. Kanian agka ontatakot odino onkekebbiew, ta walad sika si Jehova a Dios mo ed inerman a laen mo.” (Jos. 1:9) No napapagaan ka, asingger kan tampol ed si Jehova tan ipikasim so amin ya pampapagaan mo. Makaseguro ka ya ‘say kareenan na Dios so manbantay ed puso tan nonot mo’ pian nawalaan ka na biskeg a nalabanan so amin ya propaganda nen Satanas.
Kasin nanonotan mo ni may propagandan inusar na ibabaki na Asirya ya si Rabsases pian taktakoten iray totoo na Dios? Singa to imbaga ya, ‘Anggapo so makasarag ya protektaan kayo ed Asirya. Anggan satay Dios yon Jehova et anggapoy nagawaan to parad sikayo.’ Makmakpel to nin inkuan: ‘Imbagan mismo nen Jehova ed sikami ya deralen mi iyan dalin.’ Antoy ebat nen Jehova ed saya? “Agka natatakot lapud saray nadngel mon impamauges ed siak na saray lingkor na ari na Asirya.” (2 Ara. 18:22-25; 19:6) Insan to imbaki so sakey ya anghel pian pateyen so 185,000 ya Asiryano diad sakey labat a labi!
MAGMALIW A MARUNONG
—NAYNAY YA ONDENGEL ED SI JEHOVA
Asalim lay nambantay na pelikula, ya antam lan tampol ya walay sakey ya agto amtan naloloko la manaya? Singa labay mon ibagad sikato ya: ‘Agmo papanisiaan! Titilaan da ka labat!’ Imadyin mo ya labay met na saray anghel ya oniay ibaga dad sika: “Agka manpapaloko ed saray tila nen Satanas!”
Kanian agmo dedengelen iray propaganda nen Satanas. (Pro. 26:24, 25) Dengel kad si Jehova tan manmatalek kad sikato diad amin ya gagawaen mo. (Pro. 3:5-7) Unor mo iyan maaron kekerewen to: “Ana’ko, magmaliw kan marunong tan paliket moy pusok.” (Pro. 27:11) No gawaen mo iya, natalom so kalaban ya onaataki ed nonot mo!


text:
MANUNAN ARTIKULO | NO WALAY TRAHEDYA
Naandi so Inarod Bilay
Si Ronaldo a taga Brazil et naaksidentid luluganan a kaibay pamilya to, tan limarad sikara so inatey, kaiba lay nanay tan tatay to. “Duay bulan ko lad ospital antis kon naamtaan ya inatey irad saman ya aksidente,” so kuan to.
“Diad unaan, agak makapanisian anggapo la ra. Akin et inatey iran amin? Nen amoriak la ya tua iray agawa, abigla ak ya maong. Agko nin balot asali so ontan kasakit ya liknaan. Diad tinmumbok iran agew, pakaliknak et singa anggapo lay kana na bilay ko no anggapo ira. Pigay bulan ya inagew-agew ak ya onaakis! Tetetelen koy sarilik ta inabuloyan kon arum so manmaneho na kotse. No siak la komoy nanmaneho, seguro mabilay ni ra.
“Labin anem a taon lay linmabas, tan pinmawil lay rotinay bilay ko. Balet, lapud makapasinagem ya impatey da, singa walay kulang ed pusok a kaukolan ya napanoan.”
SARAGEN SO EPEKTO NA TRAHEDYA
Panermenan moy impakaandi na inad-arom. Ibabaga na Biblia ya walay “panaon a pannangis.” (Eclesiastes 3:1, 4) Inkuan nen Ronaldo: “Kada no makakaakis ak, onaakis ak labat ta agmet lanlamang makatulong no pigilan ko. Tan naiinawaan ak kayari to.” Siempre, aliwan pareparehoy paraan na panermen. Kanian no aliwan mapatnag so paneermen mo, agto labay ya ibaga ya pipigilan mo labat so emosyon mo, odino kaukolan mon pilitey onakis pian nanengneng na arum.
Paliisan moy manbukbukor. (Uliran 18:1) “Nilabanan koy liknaan ya onarawid arum,” so kuan nen Ronaldo. “Wala ray binmisitad siak, tan inabrasak ira. Imbesngaw ko met iray naliliknak ed asawak tan ed saray maapit ya kaarok.”
Kalma ka labat no walay naibaga na arum ya makapasakit ed sika, ya singa say “Parad pankaabigan so impatey da.” Nanonotan ni nen Ronaldo: “Say arum ya balikas a makapaligliwa komon ed siak et kabaliktaran so epekto to.” Imbes ya nodnonoten iray salitan ansakit ed sika, tumboken so makabat a simbawa na Biblia: “Agmo iimanoen so amin ya ibabaga na totoo.”
Amtaen no antoy katuaan nipaakar ed kipapasen na inatey. Inkuan nen Ronaldo: “Diad Eclesiastes 9:5, ipapanengneng na Biblia ya say inatey et agmaniirap, tan lapud amtak itan, mareen so kanonotan ko. Ibabangat met na Biblia ya saramay inatey et nabilay lamet. Kanian iisipen ko ya saramay inarok ed bilay ya inatey et singa ra labat nambakasyon.”
Kasin antam la? Isisipan na Biblia ya onsabi panaon ya say Dios et ‘akmonen toy patey ed ando lan ando.’ *
^ par. 11 Parad kaaruman ya impormasyon, nengnengen so kapitulo 7 na libron Anto so Peteg ya Ibabangat na Biblia?


text:
SAY PANAG-BANTAYAN Hulyo 2015 | Magano La Kasi Anggaan?
No walay mangibagan, “Magano lay anggaan!” antoy naisip mo? Kasin napapagaan kad naiisip mo?
MANUNAN ARTIKULO
“Anggaan”
—Antoy Labay ton Ibaga?
Antam kasi ya say ibabaga na Biblia nipaakar ed “anggaan” et maong a balita?
MANUNAN ARTIKULO
Magano La Kasi Anggaan?
Amtaey apatiran kabiangan na tanda na anggaan ya ibabaga na Biblia ya mangebat ed satan.
MANUNAN ARTIKULO
Dakel so Makaliktar ed Anggaan
—Sarag Mo Met
Balet panon? Kasin man-stock kay naakan tan arum nin nausar mo odino manparaan ka pian protektaay sarilim?
No Panoy Itatken ya Maliket
Anemiran suhestion ya base ed Biblia ya makatulong pian makapan-adjust kad sayan balon parte na bilay mo.
UUMANEN NA BIBLIA SO BILAY
Naamtaan Kon si Jehova et Mapangasi tan Manamerdona
Nagmaliw ya bisyo nen Normand Pelletier so panlokod totoo. Balet akaakis nen abasa toy sakey ya bersikulo ed Biblia.
Siopa so Antikristo?
Kasin onsabi ni labat, o wadia lan abayag?
Ebat ed Saray Tepet ed Biblia
Panon mon napabaleg ya responsable iray anak mo?


text: 15 Kayari na saya et oniay mensahe nen Jehova a sinmabi ed si Abram diad sakey a pasingawey: “Agka ontatakot,+ Abram. Siak so samper mo.+ Baleg a tumang so niiter ed sika.”+2 Inmebat si Abram: “Soberanon Katawan a Jehova, antoy iter mod siak, anta anggapoy ilalak ko tan say manawir ed abung ko et sakey a lakin taga Damasco, si Eliezer?”+3 Inkuan ni nen Abram: “Agmo ak inikdan na ilalak,*+ tan sakey a lingkor* ed sankaabungan ko so onsublay ed siak bilang tomatawir.”4 Balet inmebat si Jehova ed sikato, “Sayan laki et ag-onsublay ed sika bilang tomatawir, noagta say mismon anak mo* so onsublay ed sika bilang tomatawir.”+5 Natan et sikatoy inyakar to ed paway tan inkuan to: “Ipangasim, nengneng ka ed tawen tan bilang mo iray bitewen no sarag mo.” Insan inkuan to ed sikato: “Ontan so pagmaliwan na ilalak mo.”*+6 Tan impatnag toy pananisia ed si Jehova,+ tan lapud satan et sikatoy impasen Ton matunong.+7 Insan inyarum to: “Siak si Jehova, ya angipaway ed sika ed Ur a syudad na saray Caldeo pian iter kod sika iyan dalin bilang kayarian mo.”+8 Diad saya et inkuan to: “Soberanon Katawan a Jehova, panon kon naamtaan no kasin nakayarian ko iya?”9 Oniay inyebat to ed sikato: “Mangala kay sakey a malangwer a baka a mantaon na talora, sakey a kabatyan a kanding a mantaon na talora, sakey a kalakian a karnero a mantaon na talora, sakey a palekpek, tan sakey a sibong a malapati.”10 Kanian inala to irayan amin tan pinapaldua to tan inggaton tod sakey a dasig so kapaldua a kapetekan na samay sakey a kapaldua,* balet agto pinaldua iramay manok.11 Insan dinmapo iray managsibar a manok ed saray laman na inatey ya ayayep, balet inaabol ira nen Abram.12 Sanen ngalngali la onselek so agew, akaugip a maong si Abram tan sinmabi ed sikato so makapataktakot a kabilungetan.13 Insan inkuan To ed si Abram: “Nepeg mon naamtaan a say ilalak mo* et magmaliw a dayo diad dalin ya agda kayarian, tan aripenen tan pairapen ira na saray totoo ditan ed loob na 400 a taon.+14 Balet ukomen ko imay nasyon a panserbian da,+ tan kayari na satan et ompaway iran walaay dakerakel a kayarian.+15 Balet sika, manpainawa ka a kaibam iray inmuunan atateng mo; niponpon ka kayari na andukey a bilay.+16 Balet diad komapat a henerasyon et ompawil irad dia,+ ta agni asabi so panaon pian nadusa iray Amoreo lapud saray kasalanan da.”+17 Sanen sinmelek lay agew tan binmilunget la, walay pinmatnag a manasewek a hurnoan, tan dinmalan so mandarlang a silew ed pegley na saray apalduan ayayep.18 Diad satan ya agew et akisipanan si Jehova ed si Abram,+ ya inkuan to: “Iter kod ilalak mo* iyan dalin,+ manlapud ilog na Ehipto ya anggad baleg ya ilog, say ilog na Eufrates:+19 say dalin na saray Keneo,+ Kenizeo, Cadmoneo,20 Heteo,+ Perizeo,+ Refaim,+21 Amoreo, Canaanita, Girgaseo, tan Jebuseo.”+


text:
Wp/ami/Talo’an
Talo’an (集會所)
Caay kaeca ira mapatireng to talo’an ko niyaro’ no Pangcah, ’Amis a ’etal o talo’an han, no Sikolan Pangcah ’adawang han, no Tafalong i sorarataan han, no Falangaw ato pariyapay i sefi han ko pangangan, ano o manmaan to pakayniay i kasaselal a salisin, kayki, konglin no sifana’, pakimad, parayray to nakamayan a taneng, sakilafang, mikngkong sapapinang ato tadamaanay a demak no niyaro’ maemin itini i talo’an a mireko.
O ’adawang hananay no Talawadaw a niyaro’ no Pangcah o kalisaotan no kasaselal kora ’arawang, todongay to o picodadan no fa’inayan ato pinanaman to sakicitaneng, mato misanga’ to satalakal, mikawit to salil, pakimad to nanorayray a femak, o ratoh a sowal no niyaro’ anca o kimad ato minanaman to radiw to kero o sakingodo ato kalomanmaan maemin itini a masaopo parayray, o sakakaay no kasaselal anca o cifenekay toni nakamayan ko papasifana’; caayay ko deng pilayapan to limo’ot ato pireko a mikonglin a ’arawang, itini to ko tadamaanay kakiliniken a mikayki a demak; orasaka, onini a ’arawang pangangan hanto pisoraratan.
Sifo’ no talo’an masanga’ ko tangiro’an, caay kapadeng ko namal to mihecahecaan, todongay to ira ko nisitalaay sanay, mitena’ to ’ada a awaen to tamdaw no niyaro’ a milipalaw ’mi’eco milood; taliyok no tangiroan ira ko no ’aol ato no kilang a anengan, o sifo’ mingataay to ngiro no kalas to kamaro’an, doedo to sakaka kaka sato ko kamaro’an, sasafaay to no selal i kaikor to miraay to tangiroan. Orasaka, pakayni to fa’inayan no Pangcah, nano pakarongay misatapang itini to i talo’an misa’icel to tireng, minanam to sakiwidang,\ ciramod ho deng ira ko tadamaanay a demak anca ira konotireng todong tatayalen ta materek i taloan, ta mangaay to miliyas to kato’asan no tireng ato kananaman a kamaro’an- O talo’an.